

## СТРАТЕГИЈА ЗА РАЗВОЈ НА ТУРИЗМОТ ВО ОПШТИНА ТЕТОВО

ТЕТОВО, 2017

Експертски тим:

Проф. Д-р Науме Мариноски

Проф. Д-р Мислим Зендели

Проф. Д-р Иванка Нестороска

М-р Михаел Ристески

Лектура: Татјана Дурнева

Нарачател:

Општина Тетово

Градоначалник: Теута Арифи

Координатор: Ниал Mемети

## АПСТРАКТ

Туризмот во Општина Тетово во усвоените плански и програмски документи е утврден како една од приоритетните дејности. Со оглед на тоа дека во одржлива смисла туризмот може да ги активира потенцијалите на релативно поволен начин и да го забрза вкупниот развој на општината, тој треба да претставува основен интерес не само во глобални рамки, туку и за малите локални средини. Методолошки пристап ќе овозможи определување на потенцијалите во обем, структура и динамика, погодно користење на просторната положба, природните и културните ресурси и взаемни односи кои се јавуваат во оваа административна целина. Општествените услови претставуваат рамка во која може да се одвива оваа дејност на оптимален начин. Посебна вредност претставуваат комуникациските врски бидејќи нивното унапредување е предуслов за уредување на просторот за туристичка намена, поттикнување на квалитетот на рецептивните ресурси, креирање на туристички производи и настап на туристичкиот пазар. Развојните можности се основа за предвидувањата, нивна класификација и донесување на акциски план во туристичката сфера.

Оваа Стратегија јасно и недвосмислено ја определува мисијата на општината во областа на туризмот како функционална категорија на локалната самоуправа. Исто така, таа ја утврдува развојната визија за туризмот низ призма на основните и специфичните цели кои треба да ги артикулира.

Преку определувањето на активностите се дефинираат функционалните параметри на подобрување на состојбите. Овој документ треба да го согледа значењето на туризмот во развојот на Општина Тетово. Активностите ќе се однесуваат на третманот на ресурсите, општествените услови, финансиските импликации, карактеристиките на можностите за унапредување на туристичката побарувачка, човечките потенцијални туристичките производи , промотивните активности и предвидувањата на идните развојни можности. Во контекст на планирањето, Стратегијата ги опфаќа приоритетите, содржинските карактеристики и временската рамка, апроксимациите во врска со буџетот за реализација, утврдување на корисници, овозможувачи на активности и партнери, индикатори на успехот и мониторинг на реализација на стратешките предвидувања.

Клучни зборови: *стратегија, туризам, Тетово, развој*

## ВОВЕД

Општина Тетово претставува една од најатрактивните административни целини во Полошкиот плански регион како резултат на изразените вредности од природен и културен карактер, создадените инфраструктурни и супраструктурни услови и пред с’е позитивната развојна политика во поглед на локалниот економски развој. Ваквото богатство претставува основа општината да заземе едно од водечките места меѓу препознатливите општини во Република Македонија. Препознатливоста се должи на хетерогената структура на ресурси. Во овој контекст стои сознанието дека се работи за една од најдинамичните општини во поглед на пристапот кон бизнис активностите како општостопанска категорија и посебно во областа на туризмот и угостителството. Ваквата динамика се должи на тенденцијата на искористување на расположливите потенцијали во општината. Општината има јасно дефинирана мисија. Погледите кон развојот на туризмот треба да се определат со развојни претпоставки како основа за визионерски пристап.

Во повеќе документи кои се однесуваат на развојот на Општина Тетово туризмот е ставен во приоритетни дејности бидејќи се работи за комплексна и хетерогена развојна можност. Туристичката валоризација на просторот, перманентното подобрување на комуникативноста, пристапноста на туристичката понуда кон туристичката побарувачка, развојот на човечките ресурси и диференцирањето на посебни туристички производи како селективна развојна форма претставуваат појдовна основа во оваа смисла.Овој пристап под-

разбира зацртување на развојни цели како основна стратешка определба. Тие ќе придонесат да се дојде до резултати кои ќе овозможат туризмот да го зацврсти своето место во рамките на социо-економскиот развој на општината. Постигнатите резултати ќе бидат насочени кон внатрешната развојна интеракција на издвоените локалитети и бизнис секторот, како и тесното и поширокото окружување. Под потесно опкружување се подразбира влијанието како интеракциска категорија да се однесува на самата општина, а поширокото се однесува на Полошкиот регион и односите со соседните региони и држави.

Динамичниот развој на туризмот во Општина Тетово подразбира согледување преку темелна анализа на состојбите, можностите и перспективите на сегментите кои припаѓаат на оваа административна просторна целина. На овој начин, туризмот како поттикнувач на вкупниот социо-економски развој придонесува да се афирмираат придобивките не само во односите кои се во директна поврзаност со туризмот, туку и оние кои на посреден начин претставуваат чинители во овој поглед. Тоа значи дека општинските, меѓуопштинските, регионалните и меѓународните односи преку развојот на туризмот на Општина Тетово имаат круцијално значење во структурата на БДП. Затоа, многу важно е да се пристапи кон издржана структурална компонента во диференцијацијата на развојните индикатори. Овие индикатори потребно е да имаат приоритетно влијание во утврдувањето на карактеристиките на туризмот во општината. Индикаторите ќе претставуваат основа за донесување на оценки кои ќе се користат во примарните истражувања. Ваквите истражувања ќе се однесуваат на ставовите и мислењата на познавателите на прилики како истакнати претставници на засегнатите страни.

Во функција на добивање на издржани резултати во вака структурираниот истражувачки процес, се воспоставуваат основите за креирање на компонентите на акциониот план. Исто така, на овој начин ќе се дојде до сублимирани резултати како подлога за систематизиран и синтетизиран материјал кој ќе ја отсликува развојната стратегија на туризмот во Општина Тетово. Донесувањето на Стратегијата содржински ги опфаќа приоритетите, моделите на реализација, временските рамки, воспоставувањето на вертикална и хоризонтална координација на сите нивоа и моделите на мониторинг за спроведување на овој документ. Во насока на прифатливост на добиените резултати од истражувањата кои ги опфаќа Стратегијата , должно внимание се посветува на нејзината промоција и презентацијата на клучните наоди во овој плански документ од стратешко значење за развојот на туризмот во општина Тетово.

Развојот на туризмот во Општина Тетово подразбира опфат на различни чинители како комплексна категорија не само во рамките на оваа административна целина, туку и на сите чинители во Полошкиот регион.

Овој документ е основа за посебни истражувачки и апликативни проекти кои можат да се реализираат.

## МЕТОДОЛОГИЈА ЗА ИЗРАБОТКА НА СТАТЕГИЈАТА ЗА РАЗВОЈ НА ТУРИЗМОТ ВО ОПШТИНА ТЕТОВО

За да може да се донесе ваков документ од страна на локалната самоуправа на општина Тетово, неопходно е да се примени издржана истражувачка методологија. Таа треба да ги опфати формите и содржините кои одговараат на потребите на оваа просторна целина и во таа насока да имаат применлив и одговорен карактер.

Во изработката на Стратегијата за развој на туризмот на Општина Тетово истражувањето ги опфаќа следниве компоненти:

**I.** Преглед и критички анализи на литературата, планските документи, стратегии и донесени други документи што се однесуваат на развојот на Општина Тетово. Во тој поглед како една од основните активности е прибирањето на оваа документација и нејзина анализа. Овие материјали треба да овозможат согледување на нивото на реализација на зацртаните развојни претпоставки во Општина Тетово. Опфатот на овие документи овозможува да се утврди местото на туристичките и хотелско – угостителските потенцијали и ресурси на Општина Тетово и населените места во севкупниот социо-економски развој. Бидејќи се работи за повеќе плански документи, анализата ја покажува реализацијата која била предвидена во оваа смисла.

**II.** Истражувањето во функција на изработка на Стратегијата за развој на туризмот во Општина Тетово се потпира на секундарни показатели при што се користеа релевантни индикатори кои се публикувани од страна на Заводот за статистика на Република Македонија од областа на оваа дејност, како и показателите кои се содржани во билтените, извештаите и други публикации на национално, регионално и локално ниво.

**III.** Покрај секундарните истражувања, неопходно е да се изврши пристап кој ќе овозможи согледување на ставовите и мислењата на познавателите на приликите кои се всушност , истакнати претставници на засегнатите страни. Во тој контекст се користи методот на интервју. Прибирањето на податоци преку овој истражувачки пристап се реализира на организирани работилници. Врз основа на добиените податоци од сумираните резултати се овозможува согледување на актуелните проблеми во оваа област во општината Тетово.

**IV.** Примарните и секундарните добиени резултати овозможуваат аналитички пристап во согледувањето на проблемите . Во таа насока ги користевме аналитичките пристапи кои опфатија вкрстување на податоците. Врз статистичките податоци се изврши статистичка анализа со користење на разни техники како: дескриптивна анализа, анализа на варијанта, анализа на временски серии, анализа на индекси и предвидување на идни вредности. За да можат да се согледаат проблемите во нивната впечатлива форма и за да можат да се откријат можностите за подобрување на состојбите , истражувањето ги примени SWOT анализите за определените развојни сегменти на окружувањето.

**V.** Врз основа на утврдените појави и односи во областа на развојот на туризмот , како и според резултатите од анализите , се доаѓа до дефинирање на мисијата и визијата на Стратегијата.

Овој прелиминарен аналитички пристап овозможува да се утврдат општите и посебните цели во развојот на туризмот на овој простор.

**VI.** Во функција на класификација на туристичките ресурси во Општина Тетово и нивно мапирање и утврдување на вредностите, односно приоритетите , се согледувањата на вредностите на просторната положба и комуникациските врски, природните и антропогените ресурси, општествените услови, рецептивните ресурси, селективните форми на туризам и финансиските импликации.

**VII.** Реализацијата на стратешки зацртаните цели е во тесна врска со согледувањата на односите на туристичкиот пазар и креирањето на политика за настап во национални и меѓународни рамки. Тоа значи дека покрај согледаните можности за креирање на туристичката понуда и посебни туристички производи, неопходно е и согледување на туристичката побарувачка. Така ќе можат да се утврдат приоритетните туристички пазари врз основа на што ќе се дефинира и формите и каналите за настап во утврдените временски и просторни услови.

**VIII.** Креирањето на акциониот план подразбира планирање на мерките и активностите, со дефинирање на ресурси за нивна реализација. Во акциониот план се содржани компонентите кои се релевантни да се реализираат предвидените цели. Во него се

определени *приоритети.* Тие опфаќаат *содржини* кои имаат карактер на оперативни можности за користење. За да се реализираат приоритетните цели и содржини неопходно е да се направи анализа и да се утврдат *активности кои треба да се преземат за да дојде до оптимален развој на приоритетот*, односно користење на потенцијалите. Во насока на преземање одговорности за реализација на развојот на приоритетите , истражувањето опфати утврдување на *носители* кои ќе бидат задолжени за ваква реализација, *партнери*  и  *поддржувачи*  на целиот процес. *Моделите за реализација* се многу важни и истражувачкиот тим посебно внимание даде токму на овој сегмент бидејќи со тоа ги утврди формите и содржините кои ќе бидат во функција на унапредување на регионот во целина и интрарегионалните односи.

Дефинирањето на в*ременската рамка* како составен елемент на акциониот план е неопходно бидејќи врз основа на времетраењето на активностите ќе се креира и *буџетот,* како и оптималноста на реализираните активности.

Истражувањето треба во рамките на утврдениот Акционен план да ги определи *индикаторите за успех* кои се плод на реализацијата на долгорочните и специфичните цели.

**IX.**  Синтетизираните согледувања овозможуваат изработка на Нацрт -стратегијата како прелиминарен документ . Врз база на критичките согледувања се доаѓа до финалниот документ на Стратегијата и негова јавна презентација.

## СУБЛИМИРАНИ РЕЗУЛТАТИ ОД ПРЕГЛЕДОТ НА ЛИТЕРАТУРАТА, ПЛАНСКИТЕ И ПРОГРАМСКИ ДОКУМЕНТИ, СТРАТЕГИИ И СТУДИИ НА ОПШТИНА ТЕТОВО

Сублимираните резултати од прегледот на литературата и планските документи, стратегии и студии на Општина Тетово , треба да овозможат согледувања за тоа колку проблемите, појавите и односите се третирале во јавноста и на кој начин се презентирале во документацијата. Во тој поглед потребно е да се проанализира литературата која го опфаќа туризмот во Општина Тетово, утврдените преземања во областа на планирањето и стратешките пристапи.

### 2.1 Ревизија на литературата

Изработката на Стратегијата за развој на туризмот се потпира на стручна литература од областа на туризмот и просторниот развој во која општината Тетово, локалитетите и објектите во нејзини рамки и анализираните услови претставуваат важна појдовна точка во теоретска смисла (Шар Планина- туристичко-географски приказ на пределот и народот (1969), Попова Шапка-Јелак (1974), Туристичка географија на Република Македонија (2001), Туристички региони во Македонија (1974), Туристичка разгледница (1998), Развој и денешни карактеристики на туризмот во Шарско-Полошкиот регион (2004). Во оваа литература се дадени согледувања на најзначајните показатели за развојот на туризмот во овој простор и неговото опкружување. Во прв план се согледани природните и антропогените ресурси како атрактивна компонента, комуникациските карактеристики, демографските обележја, социо-економскиот развој и неговата просторната определеност. Овој материјал дава доволна основа за да може да се пристапи кон прелиминарното определување на појавите и односите во областа на туризмот на општината.

### 2.2 Плански и програмски документи

Следниве плански документи имаат свое место во истражувачките активности. Програмата за развој на Полошкиот плански регион 2015-2019 опфаќа неколку претпоставки кои се важни за развојот на туризмот. Во неа забележително место зазема туризмот во Општина Тетово. Предложени се неколку програми кои го димензионираат временскиот развоен период и можните финансиски издвојувања за развој. Програмата го опфаќа туризмот преку анализа на туристичкиот промет, сместувачките капацитети и туристичката потрошувачка при што посебно внимание се обрнува на потребата од подобрување на овие параметри преку развој на руралниот и спортско-рекреативниот туризам. Програмата јасно го утврдува местото на туризмот во приоритетите за развој. Во среднорочната цел 1 : Поддршка и развој на претприемништвото, конкурентноста и иновативноста на ММСП во индикаторите за постигнување на оваа мерка, нотирани се вложувањата во туризмот и зголемениот број на ноќевања на домашните и странските туристи. Искористувањето на потенцијалите на руралните средини преку развој на руралниот туризам како и поддршката за обука на руралното население и активности за рурален туризам , претставуваат приоритети со чија реализација ќе се подобрат условите за живот во овие средини. Со предложената среднорочна цел 3 од Програмата во која се планира подобрување на квалитетот на спортско-рекреативните објекти се очекува да се постигне зголемен обем на туристичка посетеност поради збогатената спортско-рекреативна содржина. Зајакнувањето на институционалните капацитети за развојот на туризмот во општините, поттикнувањето на апликации за фондови за развој на туризмот., засилување на промотивните активности и алокација на средствата за промоција како и унапредувањето на активностите на кластерот , треба да овозможат зајакнување на капацитетите за развој на туризмот. Мерките кои се опфатени во оваа програма исто така, предвидуваат потреба од развој на инфраструктурата и угостителско-сместувачките капацитети, подобрување на туристичката инфраструктура и супраструктура, поттикнување на јавно-приватното партнерство во туризмот, инвестиции во инвестициите во угостителско-сместувачките капацитети и изготвување на урбанистичка документација за туризам. Ваквиот обем на мерки индицира на утврдувањето на туризмот во значајните сектори кои можат да придонесат во подобрениот социо-економски развој на регионот.

Во Програмата на Владата на Република Македонија 2014-2018 , туризмот во Општина Тетово е опфатен преку неколку предвидени проекти и активности (сектор туризам). Во неа е предвидено формирање на Национален парк „Шар Планина“ и унапредување на развојот на скијачкиот центар Попова Шапка за периодот 2015-2018 година. Активности на планот на унапредување на туризмот во скијачкиот центар Попова Шапка се преземаат, а втората фаза ќе се реализира преку заедничко вложување со заинтересиран инвеститор во периодот 2016-2021 година.Формирањето на развојни зони во планинските предели е можност за субординативен пристап на просторно-планските предвидувања со утврдувањето на планинските зони и локалитети во рамките на Општина Тетово.

Предвидените активности во Програмата можат успешно да се применат во Општина Тетово во поглед на финансиска поддршка за бизнис идеи креирани од студенти, стипендии за студенти и ученици од областа на туризмот, средства за туристичка сигнализација на туристичките потенцијали и субвенционирање на кредити за изградба, адаптација и уредување на мали сместувачки капацитети. Поддршката за уредување и обележување на планинарски и велосипедски патеки, поддршката на алпинизмот, параглајдингот, подобрувањето на условите за сместување во планинарски домови и поддршката за вмрежувањето на туристички места во рурални средини преку изработка на промотивни материјали, можат да бидат добра основа за вклучување во стратегиските предвидувања за развој на туризмот во Општина Тетово, бидејќи се работи за активности и содржини кои бараат интегративен пристап од локално до национално ниво.Стратегијата треба да ги има

во предвид наведените солуции во развојна смисла.

Оперативни активности опфаќа и Програмата за развој на туризмот на РМ за 2016 година, усвоена од Владата на РМ. Таа во делот на можностите за развој на туризмот предвидува едукација и тренинг обуки во туризмот и угостителството кои опфаќаат користење на средства од ИПА фондовите на ЕУ. Оваа активност, иако завршена во 2016, потребно е да се спроведува континуирано во Општина Тетово како активност која ќе овозможи унапредување на стручните и професионалните процеси во развојот на туризмот на општината. Општина Тетово во оваа смисла треба да ги поттикне своите потреби во идниот период. Програмата предвидува и други форми за унапредување на туризмот во чии рамки може да се најде местото на Општина Тетово. Овие преземања треба да бидат составен дел на стратешкиот пристап.

Општина Тетово како динамична општина во која стопанскиот и општествениот живот регистрираат интензивни процеси, насочена е кон постојано унапредување на планските активности. Тоа се однесува и на давање идеи и солуции во областа на туризмот во рамките на просторното и урбанистичкото планирање. Голем дел од овие зафати се реализирани во Тетово како урбана средина. Неопходно е во областа на туризмот во овој дел да се дојде до унапредување бидејќи само на тој начин може да се надминат проблемите во внатрешното функционирање. Анализата на плановите покажува дека постои солидна основа да се имплементира Просторниот план на Република Македонија во самата општина. Меѓутоа, генералниот урбанистички план треба да се прошири на руралните средини и во таа насока е неопходно да се донесат генерални урбанистички планови кои во областа на туризмот ќе се спроведат преку утврдување на посебните локалитети и објекти во оваа сфера.

Оваа Стратегија треба да даде препораки за развојните нивоа на објектите и локалитетите во планските предвидувања на општината. Со тоа треба да се дојде до интегрален просторен развој и оптимално користење на ресурсите како просторни категории.

### 2.3 Стратегии и студии

Во **Стратегијата за рурален развој на Општина Тетово, 2017-2022 година**, туризмот има доминантно место бидејќи тој е најзначајниот поттикнувач на процесите на рамномерност во развојот. Поради тоа, таа е примена како еден од основните документи кои помагаат да се дојде до издржан стратегиски приод на туризмот во оваа општина. Туризмот е обработен во неколку поглавја на издржан начин и претставува стратешка цел за развој на општината. Во овој документ во рамките на ПЕСТЛЕ анализата туризмот зазема свое место во форма на рурален , како составна компонента на економските фактори кои придонесуваат за развојот на општината. Според тоа ,овој дел од Стратегијата оправдано е третиран во вкупниот туристички развој. Од Стратегијата можат добро да се искористат основните податоци за општината Тетово од резултатите добиени со спроведената анализа. Издвојувањето на селските средини е во функција на развој на руралниот туризам така што овие согледувања можат да најдат место во развојната стратегија на туризмот. Во контекст на ресурсите кои треба да се искористат во областа на туризмот како етнографска понуда и понуда поврзана со креирање на посебни туристички производи, занаетчиството обработено во оваа стратегија дава доволна основа за значаен третман. Важно е да се поддржи основањето на Рурален клуб за традиционални занаети предвиден во овој контекст. Во овие рамки за руралниот туризам предвидени се следниве форми: туризам на селски домаќинства, ловен, риболовен, еко-туризам, спортско-рекреативен туризам, резиденцијален туризам (куќи за одмор), едукативен, гастрономски и етно-гастрономски, туризам на заштитени делови на природата и културен туризам. Треба да се прифати дека стратешката определба на општината ќе ја подржи промоцијата на туризмот. Туристичкиот промет обработен во оваа стратегија треба да се надополни со понови показатели и да ја следи динамиката во десетгодишниот период на развој.

Во документот е воочена потребата од брендирање на руралниот туризам во општината што е прифатливо и што треба да се примени за туризмот во Општина Тетово во генерални рамки.

Документот опфаќа унапредување на патната инфраструктура и сигнализација, реконструкција на жичарницата и ски- лифтовите, изградба на пешачки и велосипедски патеки, планинарски патеки и нивна сигнализација, електрификација, обезбедување на достапност на чиста вода за пиење, објекти за социјален туризам, објекти за културни манифестации, младински и рекреативни игралишта (спортски терени, изградба на мали игралишта), партерно уредување на јавните објекти во руралната средина со поставување на урбана опрема (клупи, корпи, изградба на алпинетуми и сл.). Преземените активности во областа на заштитата на животната средина, управувањето со отпадните води, унапредувањето на биодиверзитетот и намалувањето на ефектите од климатските промени кои се содржани во овој документ, ни овозможуваат да ги прифатиме како важна компонента која треба да се прифати во стратегиските предвидувања. Во оваа смисла посебно е важно користењето на обновливи извори на енергија бидејќи вака зацртани не се однесуваат само на руралниот развој, туку и на туризмот.

**Студијата за развој на туризмот во Шарпланинскиот регион (Епи Центар, 2010)** е еден од најрелевантните документи кои можат да послужат во структурирањето на стратешките цели од областа на туризмот во Општина Тетово. Ова произлегува оттука што Шарпланинскиот регион како територијална целина ја опфаќа општината Тетово , а според ресурските потенцијали има доминантно значење. Поради тоа најголем број од компонентите од оваа студија овозможуваат донесување на издржливи заклучоци. Прифаќањето на визијата за доминантност на овој регион како планинска дестинација во Република Македонија има издржан карактер , така што се зема во предвид во утврдувањето на целите на стратегијата за развој на туризмот во Општина Тетово. Анализата на местото и улогата на Шарпланинскиот регион во голема мерка може да се прифати како содржина во предвидувањата на стратешките компоненти на Општина Тетово. Документот има успешен пристап во ревизијата на досегашните односи во областа на туристичкиот развој, меѓутоа во делот на анализата на туристичкиот промет повеќе акцент се дава на Полошкиот регион и Република Македонија одошто на планинарскиот простор на Шар Планина и Општина Тетово каде припаѓа. Поради тоа, Стратегијата за развој на туризмот на Општина Тетово во овој контекст ќе го определи само своето место , а не и изворноста на документот. Акцентот што се дава на промоцијата и маркетингот е важна основа во утврдувањето на целите на оваа Стратегија, но тие повеќе се однесуваат на национално отколку на локално ниво. Пристапот кон анализата на човечките ресурси е издржан и може да се инкорпорира во стратешкиот документ.

Туристичките потенцијали на Шарпланинскиот регион дадени во овој документ се добро осмислени и треба да се имаат во предвид. Во контекст на нивната валоризација прифатливи се начините на користење на ресурсите. Анализата на угостителските капацитети претставува основа за надградување и согледување на ресурските потенцијали.

Местото на општината Тетово во рамките на другите општини во Република е основа за предвидувања на идни зафати и подобрувања. Исто така во овој контекст треба да се прифати и утврдувањето на туристичките пазари на оваа општина не само во Република Македонија, туку и надвор од неа.

Клучните наоди се земаат во предвид при утврдувањето на приоритетите во развојот на туризмот во општината Тетово бидејќи коинцидираат со ресурската основа во регионот на Шар Планина, а во најголема мерка се однесуваа на општината Тетово. Сите препораки содржани во овој документ како сублимиран материјал треба да се имаат во предвид при определувањето на приоритетите и креирањето на акциониот план.

Важно место во креирањето на Стратегијата за развој на туризмот во Тетово треба да заземе меѓуграничната соработка која е содржана во оваа Студија. Ова произлегува од тука што најголем број од проектите се поддржани од меѓународни донаторски институции. Предвидените проекти за идентификуваните видови туризам претставуваат потреба за инкорпорирање во Стратегијата.

**Националната стратегија за туризам на Република Македонија,2016-2021 ,**претставува рамка на субординативно делување. Рангирањето на туристичките атракции Trip advisor како извор за рангирање не е воопшто релевантен бидејќи дава селектирани ставови на посетители во одредени дестинации. Шарената Џамија од Тетово е втора на листата во други рангирања. Овде се изоставени други вредности на општината.

## СИТУАЦИОНА АНАЛИЗА НА ТУРИЗМОТ ВО ОПШТИНА ТЕТОВО

Ситуационата анализа ги опфаќа параметрите кои имаат константен и динамичен карактер. Таа се однесува на местото и улогата што во моментов ја има туризмот во Општина Тетово во поглед на просторните показатели, туристичките потенцијали како ресурска основа, обемот, структурата и динамиката на туристичката и хотелско - угостителската дејност, организацијата и регулираноста на дејноста, степенот на заштита на животната средина и нејзината вклученост во туристичките активности, туристичкиот промет со посебен акцент на рецептивноста на просторот, утврдени туристички пазари и карактеристиките на туристичките производи како дел од туристичката понуда.


### 3.1 Просторни односи

Општина Тетово претставува административен центар на Полошкиот регион. Општина Тетово зазема подрачје од 262 км2. Таа го опфаќа градот Тетово, населеното место Попова Шапка како и 19 села: Бозовце, Бродец, Џепчиште, Фалише, Гајре, Ѓермо, Голема Речица, Једоарце, Лавце, Лисец, Мала Речица, Отуње, Порој, Сараќино, Селце, Сетоле, Шипковица, Вејце и Вешала.

Просторноста на општината како ресурс врз кој се базира туристичкиот развој го опфаќа местото во национални и меѓународни рамки. Тие имаат карактер на утврдена димензионираност. Меѓународниот карактер на општината е содржан во меѓуграничните односи со Косово. Ваквата положба во досегашниот период не е доволно искористена така што отвора можности за интензивирање на соработката. Тоа посебно се однесува на соработка со општините Призрен и Штрбце како најблиски општини во овие рамки. Определени комуникациски односи се воспоставени на планот на можностите за взаемни програми во областа на туризмот како нпр. политиките сврзани со користењето на Европските фондови. Меѓутоа овие односи недоволно се искористени. На страна на Косово , Шар Планина е прогласена за национален парк. Тоа придонесува во креирањето на туристичките политики и настапот на туристичкиот пазар да се означи како простор со високи стандарди на заштита и во тој поглед на користење на еко предзнак во туристичките производи. Исто така недоволно се искористени можностите за взаемни туристички тури и меѓусебна организација на просторот во форма на уредување и сигнализација. Од посебна важност е отвореноста и функционалноста на границата со Косово бидејќи тоа е во функција на динамичното движење на населението. Меѓутоа, треба да се констатира дека општината нема граничен премин, а се користат премините Јажинце и Блаце кои припаѓаат во поширокиот регион. Преку нив се контролира прометот на стоки, патници и туристи. Ова е можност посетители од Косово да гравитираат кон оваа општина. Во прилог на унапредување на циркулацијата на туристичкиот промет се патувањата за посети на роднини и пријатели, како и деловни и професионални обврски.

Со оглед на тоа дека има висока концентрација на население, дека е најголема урбана средина и дека е административен центар , Општина Тетово има водечка улога во вкупниот социо-економски развој во Полошкиот плански регион. Општината Тетово е карактеристична и по тоа што поседува доминантност на ресурскиот потенцијал за развој на туризмот така што поседува услови за различни селективни форми на туризмот. Во просторна смисла таа се граничи со следниве општини: Боговиње, Брвеница, Желино, Теарце и Јегуновце (слика 1).. Овие општини се сметаат за рурални средини така што во меѓуопштинската соработка руралниот туризам претставува основа за соработка. Во самата Општина Тетово постојат исто така рурални населби (слика 1) што условува да се планира и овој сегмент на туристичкиот развој.

Слика бр. 1 - Просторна положба на Општина Тетово



*Извор : File:Tetovo Municipality.svg,mk.wikipedia.org/wiki/Општина\_Тетово#/media/File:Tetovo\_Municipality.svg*

Како динамична категорија во определувањето на состојбите на просторноста треба да се имаат во предвид пристапноста и комуникативноста како вредности кои претставуваат релевантни развојни елементи.

Пристапноста на општината е определена со релјефната конфигурација која овозможува трасирање на најзначајни сообраќајни комуникации. Во меѓународни рамки таа е во контекст на определените услови од граничните премини во функција на туристичкиот развој. Но, во оваа смисла близината на аеродромот „Александар Велики“ во Скопје преку кој се одвива воздушниот сообраќај ја подобрува состојбата . Близината на овој аеродром е еден од најзначајните пристапни сообраќајни ресурси така што е и во директна функција на развојот на туризмот.

Полошката Котлина и долината на реката Вардар претставуваат простор низ кој се протега коридорот 8 или Е -871 и железничката пруга Скопје -Тетово-Гостивар -Кичево.

Анализата на состојбите во комуникативноста покажува дека пристапноста обезбедена по воздушен пат е добра, посебно во поглед на постоењето на нискобуџетни летови кои овозможуваат иселеници од Општина Тетово и нивни пријатели, како и туристи, да престојуваат во овој простор за релативно попристапни цени. Во поглед на патната комуникативност потребно е унапредување на делницата меѓу Тетово и Гостивар. Комуникативноста со железнички сообраќај е скромна, што се должи на состојбите на релативно слаба и застарена инфраструктура и опременост. Во овој контекст инфериорноста се должи на близината со Скопје како главен дистрибутивен простор за туризмот на општината Тетово. Слепоста на колосекот до Кичево исто така треба да се земе како фактор за инфериорност во комуникативноста од овој карактер.

Регионалната комуникативност е релативно добра, меѓутоа неопходно е нејзино конзистентно одржување и приспособување кон квалитетот на комуникативност со туристичките локалитети и објекти. Општина Тетово во областа на комуникативноста како најсложен проблем го има инфраструктурното уредување на улиците и паркинг просторот. Затоа треба да се констатира дека развојот на туризмот во оваа општина може да се унапредува само со разрешување на овие проблеми кои ја опфаќаат комуналната сфера.

Просторноста на Општина Тетово може да се гледа и во функционална смисла преку ***транзитивноста, контактноста*** и ***поливалентноста*** како функционални белези на туристичко - географската положба.

Добрата пристапност и комуникативност како *транзитност* која во најголема мерка е присутна во општината, не само што може да биде во функција на интерселективни форми на туризам, туку и фактор за развој на транзитниот туризам. Во оваа смисла, локалитетите и објектите на сообраќајните коридори претставуваат значајни ресурси. Имено, низ овој простор се реализира транзитот кон Охридско-преспанскиот регион како најзначаен туристички простор во Република Македонија и кон Република Албанија која со своето приморје привлекува голем број туристи од земјата и странство.

*Контактноста* на туристичката положба на Општина Тетово се содржи во нејзината позиција во Полошкиот плански регион и неговото гранично соседство со регионите кои го опкружуваат.

Општината Тетово се карактеризира со изразита *поливалентност* на туристичко - географската положба. Содржајноста на природните и културните вредности и нивната меѓузависност овозможува креирање на туристички производи кои содржат компоненти комбинирани од богатството на општината и она што го поседува нејзиното опкружување. Ова значи дека поливалентноста опфаќа комбинирани туристички содржини кои се присутни во другите региони во државата и надвор од неа. Типичен пример е поливалентноста содржана во креирање на планинарски тури со културни содржини.

#### 3.1.1 Квалитет на комуникациските врски

Квалитетот на комуникациските врски е еден од најважните фактори во унапредувањето на туристичкиот развој. Тоа подразбира дека подобрувањето на квалитетот на сообраќајните врски е правопропорционален со поттикнувањето на дејностите сврзани со туризмот. Затоа, многу е важно перманентно да се прави анализа на состојбите во сообраќајните врски и постојано да се унапредува оваа дејност.

##### Квалитет на патната мрежа

Квалитетот на патната мрежа претставува еден од основните чинители на развојот на туризмот во општината. Како компаративен преглед за состојбите, односно како индикатор за учеството на општината во комуникациските односи, дадени се параметрите на Република Македонија, Полошкиот регион и Тетово во оваа област со оглед на тоа дека оваа комуникативност е доминантна.

Табела бр. 1 - Локална патна мрежа во км

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | | | | | | | | | |
| **Простор** | **2015** | | | | | | | | | |
| **Вкупно** | **Вкупно во %** | **Асфалт и коцка** | **Учество во %** | **Макадам** | **Учество во %** | **Земјени** | **Учество во %** | **Непросечени** | **Учество во %** |
| **Република Македонија** | 9570 | 100% | 5023 | 52,49% | 727 | 7,6% | 2536 | 26.5% | 1284 | 13,42% |
| **Полошки плански регион** | 1520 | 100% | 1006 | 66,18% | 144 | 14,31% | 220 | 14,47% | 150\* | 9,87% |
| **Општина** | | | | | | | | | | |
| Тетово | 239 | 100% | 180 | 75,31% | 2 | 0,84% | 47 | 19,67% | 10 | 4,18% |

\*За општините Брвеница и Гостивар нема достапни информации

*Извор: Статистички годишник на РМ 2015 – ДЗС на РМ*

Од табеларниот преглед се воочува дека општината Тетово има просечно повисоко учество на патна мрежа од карактер на асфалт и коцка од учеството во Полошкиот плански регион и Република Македонија. Тоа значи дека квалитетот на патната мрежа е повисок во Тетово во однос на ваквата застапеност на поширокиот простор во регионот и државата. Оваа состојба укажува на тоа дека туризмот има добра основа за развој димензиониран на квалитетот на комуникациите. Учеството на макадамската патна мрежа е скромно што го потврдува претходниот став во врска со квалитетот на локалната патна мрежа. Меѓутоа, простор за унапредување на ваквата комуникативност постои пред с’е во преструктуирање на земјените патишта (учество од 19,67 % наспроти учеството од 14,46 % во Полошкиот плански регион). Тоа треба да овозможи да се трансформираат или во патишта од асфалтен карактер или да се искористат за туристички рекреативни патеки. Со тоа ќе се подигне квалитетот на патната мрежа на повисоко ниво. Учеството на непросечените патишта е скромно, така што нивното користење може да биде во функција на формирање патеки кои ќе одат во прилог на туристичкиот развој.

##### Квалитет на превозните средства

Квалитетот на превозните средства во патниот сообраќај во општината можеме да го набљудуваме од гледна точка на јавен линиски превоз и специјализиран туристички превоз. Ваквиот пристап произлегува од фактот што и едната и другата форма се вклучени во подобрување на комуникативноста. Во областа на јавниот линиски превоз недостатоците се однесуваат на релативно застарениот возен парк. Тој заостанува во однос на современите тенденции во оваа област. Сообраќајните средства кои се користат наменски и вонлиниски имаат релативно подобар квалитет, меѓутоа и во овој поглед можно е унапредување. Тоа посебно се однесува на областа на примената на европските стандарди во превозот на туристи.

Сигнализацијата и опременоста во јавниот превоз има простор за унапредување. Тоа посебно се однесува во лоцирањето на постојки во јавниот превоз, јавното паркирање и гаражирање и означување на времето на пристигнување и поаѓање на средствата за превоз.

Скудноста на паркинг простор и јавни гаражи претставува универзален комунален проблем на општината. Но, тој исто така се одразува и на пристигнувањето на туристите со индивидуални превозни средства. Имено, туристите се среќаваат со проблем на обезбедување на возилата за време на престојот.

##### Квалитет на железничката мрежа

Квалитетот на железничката мрежа во општината Тетово претставува фактор кој во моментов нема значајна улога, но може да го поттикне туристичкиот развој. Постојната железница покрај другите неповолности се наоѓа во лоша состојба во поглед на техничката опременост. Тоа се одразува на превозот на туристи, патници и стоки. Посебно треба да се истакне дека поради тоа туристите во многу мал број ја користат оваа комуникација.

Квалитетот на сообраќајните средства во општината е на релативно ниско ниво. Тоа произлегува од вкупната состојба на квалитетот на ниво на Република Македонија, што јасно се одразува и на општината. Ова посебно се однесува на локомотивите и вагоните во железничкиот сообраќај.

Табела бр. 2 - Промет на патници на железнички станици во избрани општини

|  |  |  |  |  |  |
| --- | --- | --- | --- | --- | --- |
|  | 2010 | 2011 | 2012 | 2013 | 2014 |
| **Железнички станици - вкупно**1) | **92** | **97** | **99** | **97** | **97** |
| Битола | 6 | 5 | 5 | 5 | 5 |
| Гевгелија | 6 | 6 | 6 | 6 | 6 |
| Гостивар | 5 | 5 | 5 | 5 | 5 |
| Кичево | 5 | 5 | 5 | 5 | 5 |
| Кочани | 3 | 3 | 3 | 3 | 3 |
| Куманово | 6 | 7 | 7 | 6 | 6 |
| Неготино | 6 | 6 | 6 | 6 | 6 |
| Прилеп | 7 | 7 | 7 | 7 | 7 |
| Скопје | 21 | 21 | 23 | 22 | 22 |
| Свети Николе | 1 | 1 | 1 | 1 | 1 |
| Штип | 4 | 4 | 4 | 4 | 4 |
| **Тетово** | **6** | **6** | **6** | **6** | **6** |
| Велес | 16 | 21 | 21 | 21 | 21 |
| **Отпатувани патници во илјади - вкупно** | **1 489** | **1 408** | **1 000** | **842** | **791** |
| Битола | 81 | 86 | 54 | 37 | 44 |
| Гевгелија | 56 | 50 | 35 | 25 | 23 |
| Гостивар | 38 | 35 | 20 | 16 | 14 |
| Кичево | 71 | 65 | 46 | 30 | 27 |
| Кочани | 35 | 15 | 5 | 3 | 3 |
| Куманово | 12 | 10 | 6 | 6 | 4 |
| Неготино | 34 | 31 | 22 | 14 | 9 |
| Прилеп | 149 | 156 | 103 | 83 | 88 |
| Скопје | 476 | 440 | 307 | 276 | 257 |
| Свети Николе | 3 | 3 | 1 | 1 | 1 |
| Штип | 33 | 24 | 7 | 3 | 5 |
| **Тетово** | **16** | **16** | **10** | **8** | **7** |
| Велес | 485 | 477 | 384 | 340 | 309 |

1) Опфатени се само станиците на кои имало промет на патници или стока

*Извор: Статистички годишник на РМ 2015 – ДЗС на РМ*

Од табеларниот преглед видливо е дека Тетово има сличен број на железнички станици со останатите општини освен со Скопје, со оглед на тоа што главниот град во просторна смисла опфаќа поширока територија. Ова упатува на репрезентативност во анализата на избраните општини. Може да се забележи дека бројот на патници покажува скромни карактеристики на користењето на железничкиот превоз. Имено, единствено помал промет бележат општините во источниот дел на Р Македонија и Куманово. Меѓутоа, покрај ваквата структура загрижува и фактот што и во изминатите 5 години бележиме рапидно намалување на бројот на патници што зборува за евидентно отсуство на овој превоз.

Треба да се констатира дека железничкиот превоз има општа инфериорна состојба. Тоа упатува и на трендови на намалено користење на железничкиот сообраќај во туризмот. Витализацијата на овој план може да биде позитивна околност во функција на динамизирање на туристичкиот промет.

#### 3.1.2 Информациска и комуникациска инфраструктура

Информациската и комуникациската инфраструктура претставуваат значаен фактор за развој на туризмот бидејќи современиот пристап не е можен без ваквите ресурси. Нивната застапеност е дадена во следната табела бр. 3.

Табела бр. 3 – Интернет и комуникациски провајдери кои нудат услуги во Општина Тетово

|  |  |  |
| --- | --- | --- |
| **Р. Бр.** | **Интернет провајдер** | **Тип на поврзување** |
|  | Македонски телеком | Телекомуникациска мрежа и во делови оптика |
|  | Оне\Вип | Интернет и телефонија |
|  | Неотел/Неон системи Тетово | Wimax, интернет |
|  | Sun Wireless (Anic-Sistemi) | Wi Fi, безжичен пренос |
|  | Мастер Компјутерс | Компјутерска опрема и хардвер - трговија, компјутерски системи, интернет кафе, интернет услуги, поправки и сервис на компјутери, инсталирање и дизајн на компјутерски мрежи |
|  | **TET NET PRO** | **Компјутерска опрема и хардвер - трговија, компјутерски системи, интернет услуги, поправки и сервис на компјутери, инсталирање и дизајн на компјутерски мрежи; Овласен провајдер за VIP ONE** |

***Извор: Златна Книга на Македонија***

Во општината Тетово повеќе Интернет и комуникациски провајдери ги нудат своите услуги. Тие се дадени како Интернет провајдери и типови на Интернет поврзување.

Горенаведената табела покажува дека провајдерите овозможуваат интегрална телекомуникациска мрежа во општината која во современиве комуникациски услови е неопходна за развојот на туризмот. Општината ги користи овие услуги на начин сама да се етаблира во рамките на туристичките текови во државата и надвор од неа, да ги промовира туристичките вредности и да им овозможи на населението и давателите на услуги полесен пристап до информации, on-line резервации и други комуникациски придобивки.

Угостителско-туристичките капаците во општината Тетово имаат добра комуникациска покриеност и висок степен на комуникативност. Карактеристика е дека квалитетот на услуги не е на исто ниво во руралните средини на општината во однос на урбаниот дел. Ваквиот однос треба да се измени и да се воспостави стабилен систем во интерес на унапредување на квалитетот на животот и посетеноста на овие простори.

Во општината не е воспоставен систем на концесионирање со задолжително опремување на просторот за задоволување на потребите на клиентите од информатичко-комуникациска понуда. Вакви искуства се воспоставени во концесионирањето на пример, на плажите во крајбрежјето на Охридското Езеро. Бесплатниот Интернет преку wifi-hotspot места покажа напредни солуции во опременоста на просторот. Ова е една од позитивните околности која придонесува во унапредувањето на туризмот. Може да се констатира дека се работи за успешен пример кој треба да се искористи и во слични туристички понуди во рамките на општината.

**SWOT – АНАЛИЗА НА ПРОСТОРНАТА ПОЛОЖБА**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Пристапност на туристи од Албанија, Косово и Србија  - Близина на меѓународниот аеродром „Александар Велики“ | - Линиска поврзаност со аеродромот  - Слаба искористеност на железничкиот превоз | - Билатерални спогодби за слободно движење на населението со упростени гранични формалности  - Проширување на концесионерството и линискиот опфат за поврзување со аеродромот  - Реконструкција на железничката пруга и осовременување на сообраќајните средства од страна на државата | Нереализирани процеси за придвижување кон ЕУ и евро-атлантските интеграции и меѓудржавни  недоразбирања  Отсуство на интерес за линискиот превоз до аеродромот  Ограниченост на буџетски наменски средства |
| - Транзитност по Коридорот 8 | - Недоволна изграденост на транзитни капацитети  - Отсуство на информативно-промотивни пунктови и рекламни паноа  - Релативно слаба и застарена инфраструктура и опременост на железничкиот сообраќај  - Запоставеност на жичарницата од градот Тетово до Попова Шапка | - Поттикнување на концесионерство на домашен и меѓународен план  - Вклучување во реализација на стратегиите за промотивни активности на туризмот во Република Македонија  - Осовременување на пругите и сообраќајните железнички средства од страна на државата  - Јавно приватно партнерство за реструктурирање на жичарницата | - Неисполнување на зацртани планови и стратегии од државните институции во поглед на транзитноста во Република Македонија  - Многу низок степен на инвестициски активности во осовременување на железничкиот сообраќај во државата  - Недоволна заинтересираност за инвестирање од страна на домашни и странски инвеститори |
| Поливалентност и контактност на Тетово со окружувањето на домашен и меѓународен план | Недоволна искористеност на природните и културните туристички вредности за креирање на меѓуопштински и меѓународни аранжмани | Иницирање на меѓуопштинска и меѓународна соработка во сферата на туризмот | - Недоволен интерес за соработка на општините од окружувањето |
| Просторна разместеност на рурални средини | Незадоволителна сообраќајна поврзаност на руралните средини со Тетово како урбан центар  - Недоволна сигнализација на руралните средини како туристички комплекси | - Користење на претпристапни фондови и фондови за рурален развој  - Унапредување на комуникативноста | Недоволна реализација на предвидените програми за рамномерен регионален развој и комуникациска поврзаност |
| Информатичка комуникативна покриеност на општината | - Отсуство на систем за концесионирање со задолжително опремување на просторот со информатичко-комуникациска понуда | - Вклучување на нови оператори за мрежно покривање | Недоволно следење на софистицираноста во информатичките технологии |

### 3.2 Атрактивна основа за развој на туризмот

Атрактивната основа за развој на туризмот во општината Тетово опфаќа дијапазон на културни и природни ресурси. Тие треба да се диференцираат врз основа на нивната вклученост во туристичката понуда. Вклученоста се определува како дел од општата застапеност во настапот на туристичкиот пазар и селективно во определени туристички производи.

#### 3.2.1 Природни атрактивности

Присуството на природните туристички атрактивности е значаен показател на туристичките можности во општината. Тие се издвоени како богатство од геоморфолошки, климатски, хидрографски и хидролошки и биогеографски вредности.

***Геоморфолошките туристички вредности*** се одраз на конфигурацијата на теренот. Таа има повеќедимензионален карактер бидејќи треба да се издвојат котлинските делови на Полог и планинската структура на Шар Планина како макрорелјеф. Структурата на микрорелјефот е хетерогена така што претставува поволна основа за вклучување во туристичкиот развој. Доминантно место зазема дел од просторот на планинскиот масив Шар Планина со врвот Титов Врв (2747м) кој се смета за втор по височина врв во Република Македонија. Покрај него во рамките на високите врвови спаѓа и Љуботен (2498). Самата Шар Планина претставува најзначајната планина за развој на планинскиот туризам во Република Македонија. Високите врвови како Титов Врв и Љуботен се најпогодни за лоцирање на видиковци бидејќи имаат најраспространети видици. Погледот од Титов Врв досега дури до Осогово на исток, Љуботен на североисток, Копаоник на север и Мунела на запад. Вкупната денивелација на скијачките патеки на Шар Планина изнесува 35.000 м. 30 патеки имаат денивелација од 1000 м. Во делот на Шар Планина се наоѓа зимскиот центар Попова Шапка каде се лоцирани најдобрите терени за зимско-спортски активности. Овие капацитети се недоволно искористени. Подолги патеки можат да се издвојат од овој врв спрема Јелак и Вакуф, на северните падини од Титов Врв кон Лешница и изворишниот врв на Пена, во локалитетот Брустовец од Црн Врв кон долината на Вејачка Река и на Љуботен околу Рогачевските бачила. Во просторот се присутни погодни терени за алпинизам кои се јавуваат до највисоките врвови, како и издвоени варовнички карпи високи од 150-600 метри со отсеци погодни за тренинг за алпинистички активности (Џинибешка Карпа, Ропок, Лешочка Карпа, Средна Карпа).

Мошне привлечни за посета се просторите на Шар Планина во кои се присутни глацијалните форми. Освен естетските и куриозитетните својства, глацијалниот релјеф поседува едукативни карактеристики. Тој е застапен на височините над 2200 метри. Циркови се јавуваат во изворишниот дел на Пена, во долината на Лешничка, Казанска, Скакалска Река, под врвовите на Караникола, Титов Врв, Брустовец и други места. Циркот Џинибег е еден од најатрактивните во овој простор. Покрај цирковите се јавуваат и валови, меѓу кои може да се издвои валовот во изворишниот дел на Пена, под циркот Џинибег. Неговите отсеци се високи до 80 метри. Овие форми покрај за рекреативни активности треба да се користат и за едукативни активности (школи во природа, екскурзии, научни посети и сл.).

Општината треба да направи сигнализација и уредување на просторот пред природните реткости, како на пример, камениот монолит на Попова Шапка,

***Климатолошките вредности*** одат во прилог на развојот на туризмот во општината. Генерално можат да се диференцираат два климатски типа и тоа: планински и котлински тип. Планинскиот тип се врзува за Шар Планина. Тој се одликува со свежи лета и благи зими. Средните месечни температури во периодот од јуни до септември на Попова Шапка се движат помеѓу 10-13 ⁰С што значи дека постојат освежителни можности за посета што не е искористено во доволна мерка. Тоа е основа за креирање туристички производи со летно-рекреативни планински активности. Како посебна емитивна сфера треба да се земе Скопје каде во овој период средномесечните температури достигаат 23 ⁰С во јули и август, а екстремните температури се дури повисоки и од 40 ⁰С.

Во летниот период во котлинскиот простор во Тетово температурите имаат вредности до 22 ⁰С што упатува на определена умереност и погодност за посета. Врнежите отсуствуваат во летниот дел од годината што позитивно се одразува врз можностите за планинарење. Во зимскиот дел од годината, врнежите главно се во вид на снег, така што снежната покривка во повисоките делови се задржува во поголем дел од годината. Просечното задржување на снежната покривка изнесува околу 200 дена годишно. Тоа овозможува релативно долготрајна зимска туристичка сезона во која се одвиваат скијачките активности. На просторот кон Тетово, Шар Планина е најосончена планина што претставува посебна туристичка вредност. Годишното траење на сончевиот сјај на Попова Шапка изнесува 2.330 часови годишно. Траењето на сончевиот сјај има погодни карактеристики за сончање и пријатен престој на планина. Карактеристично е отсуство на магла на Попова Шапка. Бројот на магливи денови изнесува само 4 - 8 во јануари и февруари и само 1 ден во август. За разлика од ваквите состојби на Попова Шапка, облачноста во Тетово и присуството на магла е најголемо во Република Македонија. Средногодишната облачност изнесува 6 десетини, а во зимските денови во декември-јануари таа се искачува дури до 7,6 десетини. Слични параметри има и Скопје како значаен емитивен туристички простор за Тетово. Како паралела, на Попова Шапка овој параметар изнесува 4,8 десетини на годишно ниво, односно 5,2 десетини во јануари. Ова ги изразува погодностите кои стојат на располагање на посетителите на Попова Шапка во текот на целата година.

Бројот на денови со снег е 135 , така што врз параметарот на траење на снежната покривка скијачката сезона е определена од декември до март. Овој показател не е искористен на оптимален начин.

Во здравствено-рекреативна смисла Општина Тетово, како и Попова Шапка, нејзината планинска компонента, имаат најповолни норми за одвивање на рекреативните активности. Во оваа смисла, од посебна важност е релативната влажност на воздухот која има оптимални вредности. Таа во Тетово на годишно ниво изнесува 73%, а на Попова Шапка 73%. Во летните месеци тие се движат од 64%-71%. Планинските ветрови се во функција на освежување во летниот период од годината и имаат значење во расчистувањето на големата загаденост на воздухот во котлината.

***Хидролошките вредности*** се застапени преку изворите, реката Пена и нејзините притоки, глацијалните езера и минералните води. Најатрактивен простор претставува изворот на Камењарска Река. Овој извор се смета за најголем на Шар Планина со штедрост од околу 100 l/sek. Уредувањето на овој локалитет за потребите на туризмот треба да претставува значаен чинител во развојот. Пена припаѓа на Вардарскиот слив и претставува главна хидролошка артерија на општината Тетово. Нејзината вкупна должина изнесува околу 37км и според овој параметар дава доволно можности за уредување на шеталишни и пешачки простори. Во досегашниот период таа предизвикуваше проблеми кои треба да се надминат. Во функција на туризмот не е уредено коритото како шеталиште, пешачка зона и зона за планински велосипедизам. Во поглед на развој на руралниот туризам не се издиференцирани локалитети за рекреативно и спортско риболовство. Реките Речица, Поројска и Вејачка се типски планински реки со голем број слапови и водопади.

Глацијалните езера претставуваат реткост во географската средина бидејќи нивната генеза е сврзана со специфични морфолошки и климатогени услови. Затоа едно од позначајните својства на глацијалните езера е нивната куриозитетност, како туристичко - мотивска атрактивност (Горно и Мало Караниколичко Езеро и другите) за познавателите на овие прилики. Локацијата на глацијалните езера се наоѓа на околу 2000 метри. Основно атрактивно својство е нивната убавина која се должи на бојата на водата и опкружувањето. Овие вредности се погодност за трасирање на патеки, организирање на кампови за логорување и фото и уметнички активности со инспиративни активности (планинарски друштва).Исто така тие даваат можности за едукативни активности.

Термоминералните својства на изворот Хисар чија температура изнесува 20,50С, иако се работи за типска хипотерма со штедрост од 10 000 hl/24h, може да претставуваат зародиш за развој на бањскиот туризам во општината Тетово. Во прилог оди локацијата во клисурата на реката Пена, чистиот воздух и шумовитоста на пределот. Исто така, во оваа насока е и традицијата на оваа бања позната како Бањиче.

***Биогеографските туристички вредности*** на Општина Тетово како интересна туристичка вредност се однесуваат на флората и на фауната. Под влијание на континенталната клима и контактот со медитеранските влијанија , застапени се бројни видови на вегетација. Во структурата на шумите преовладуваат листопадните шуми во кои доминираат буката и дабот. Иглолисните шуми учествуваат во помал обем. Шумското богатство претставува извонредна можност за престојот на туристите во планинските предели. Алпскиот флористички колорит е застапен со околу 1500 видови. Тие се поволни за рекреативни активности бидејќи овозможуваат пријатен престој. Нивното користење треба да содржи сигнализација и организација на просторот. Во најголем дел капацитетите не се доволно искористени на соодветен начин. Во рамките на шумската покривка присутни се куриозитети од типот на ендемити и реликти кои имаат едукативно значење и културолошка основа. Доминантен вид во оваа смисла се смрековите шуми кои се во комбинација со елата. Меѓутоа, тие не се искористени на соодветен начин. Покрај тоа присутна е и моликата чиј ареал е тесен. Во овој простор се јавува и муниката како ендемит на горното сливно подрачје на Пена. Од четинарите колоритот е облагороден со црниот бор, белиот бор, тисата и борот кривуљ. Потребно е овие состојанија наменски да се организираат. Пасиштата, богати со тревна вегетација се извонредна можност за излети и прошетки, како и за хербални туристички активности. Од ниско растечките растенија богатството на флористички форми може успешно да се искористи за развој на хербалниот туризам. Во оваа смисла потенцијалите се однесуваат на шарпланинскиот чај, линцурата, алпската роза, мајчината душичка и салепот. Наведените флористички видови имаат и гастрономски квалитети затоа што се погодни за користење како пијалаци или пак состојки за подготвување ликери.

Од плодовите кои треба туристички да се валоризираат како посебен бренд се боровинките, капинките, јаготките, дренките, шипинките. Богатството на флористички колорит е од декоративен карактер како во ентериерните така во екстериерните простори. Тоа треба да се искористи како промотивна компонента.

Животинскиот свет во општината е мошне богат. Тоа коинцидира и со застапеноста во рамките на целиот Полошки плански регион. Него го сочинуваат инсекти, водоземци, птици и цицачи изразени како комплексна и хетерогена категорија. Богатиот фаунистички биодиверзитет не е доволно искористен.

Со оглед на тоа дека општината Тетово зафаќа само еден дел од просторот на Шар Планина и дека не може да има ингеренции на целата територија, потребно е да се изработи Студија за заштита на овој атарски простор. Ваквата заштита треба да биде соодветно решение според Натура 2000, а ќе овозможи рекреативни и едукативни активности. Затоа е потребно да се издвојат и опремат визитор - центри.

Во врска со развојот на риболовниот туризам потребно е да се утврдат локации за оваа намена. Риболовниот туризам подразбира уредување на коритото на реката Пена и утврдување на локалитети за риболовни рекреативни активности и натпревари.

Ловниот туризам своја основа наоѓа во богатството на високотрофејниот, нискиот, односно перјаниот дивеч. Во групата на четирите најзначајни и најатрактивни ловишта во Р.Македонија се вбројува и Лешница-Тетово со кое стопанисува ЈП „ Македонски шуми“. Покрај унапредувањето на инфраструктурата неопходно е и подигнувањето на промоцијата на повисоко ниво каде што општината треба да даде свој придонес. Општината Тетово припаѓа на полошкото ловно стопанско подрачје. Самиот реон „Тетово“ во рамките на ова ловно стопанско подрачје ги опфаќа ловиштата за крупен дивеч: ловиште бр. 1 ,, Јеловјане “, ловиште бр. 2 ,, Лешница “, ловиште бр. 3 ,, Вејце “ , ловиште бр. 4 ,, Љуботен “ , ловиште бр. 5 ,,Седларево “ , ловиште бр. 5/а ,, Љуботен “ , ловиште бр. 6 ,, Брезно “

Како ловишта за ситен дивеч во Општина Тетово опфатени се: ловиште бр. 6 „Милетино “ , ловиште бр. 7 ,, Жеровјане “ , ловиште бр. 8 ,, Групчин “ , ловиште бр. 9 ,,Требош“ , ловиште бр. 10 ,, Јанчиште “ , ловиште бр. 11 ,, Орашје “. Реонот „Тетово“ има и едно ловиште кое е определено како државно ловиште за крупен дивеч. Тоа е ловиштето „Лешница“.

Набљудувањето на птици и ловот со камера се форми кои имаат директен импакт во развојот на туризмот. Затоа треба да се уредат и опремат локации за оваа намена. Недостасува сигнализација, партерно уредување и телескопско опремување.

Препознатливост на овој простор од животинска култивирана форма е кучето Шарпланинец. Можностите за негово вклучување во туристичката понуда се во организирањето на кинолошки изложби од страна на општината и мотив во промотивните активности кои таа треба да ги користи.

**SWOT – АНАЛИЗА НА ПРИРОДНИТЕ ТУРИСТИЧКИ ВРЕДНОСТИ**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Геоморфолошка разновидност  - Високи врвови погодни за лоцирање на видиковци и алпинизам  - Релативно голем капацитет на скијачки патеки на Шар Планина со значајна денивелација  - Присуство на глацијални форми | - Слаба уреденост и опременост на геоморфолошките форми  - Недоволна функционална пристапност на планините  - Недоволна сигнализација на геоморфолошките форми | - Користење на фондови за уредување и опремување на просторот  - Расположливи средства за рурален и рамномерен развој на РМ  - Користење на средства од меѓународни – ИПА, ИПАРД, други тематски програми на ЕУ и ОН | - Нецелосно дефинирани надлежности со природното наследство  - Недоволна упатеност за аплицирање за добивање средства од фондови за уредување и опремување |
| - Погодни климатски услови | - Слаба информираност за климатските вредности | - Креирање на туристички производи за домашен и меѓународен пазар со здравствено-рекреативни содржини | - Појави на временски неприлики |
| - Богатство на хидролошки вредности | - Недоволна искористеност на глацијалните езера, бањата Бањиче и реките | - Уредување на рекреативни зони, шеталишта и пешачки патеки |  |
| - Богатство на растителен и животински свет | - Недоволна вклученост во туристичка понуда | - Креирање туристички производи со излетнички, едукативни содржини и хербални туристички активности | - Неспроведување на Натура 2000 |
| - Заштитени просторни целини и објекти  - Единственост и раритетност на природните вредности | - Недоволна заштита на просторните целини околу Попова Шапка |  |  |
| - Солидна еколошка база | - Недоволна застапеност на еколошки содржини во туристичката понуда | - Организирање на актив. за подигнување на еко свеста во туризмот |  |

#### 3.2.2 Културни атрактивности

Општината Тетово е карактеристична по изразитата застапеност на културни ресурси и потенцијали. Севкупното наследство од овој карактер треба да се диференцира како културно-историски атрактивности, етнографски атрактивности и манифестациски атрактивности. Бројот и разновидноста на културните атрактивности е плод на богатото историско минато на населението на овој простор и актуелната креативност и инвентивност која овде посебно доаѓа до израз.

Културно-историските атрактивности како појави и односи го привлекуваат интересот на туристите преку разновидното и автохтоно културно-историско богатство во општината кои заедно со природните атрактивности меѓусебно се надоградуваат и претставуваат комплексни туристички целини. Овие атрактивности , карактеристични како по својата бројност, така и по разновидноста, групирани се на следниов начин како: археолошки локалитети, цркви и манастири, споменици на културата од исламска вероисповед, споменици на културата во вид на безистени, амами, анови и караван- сараи, споменици на културата во вид на стара градска архитектура и издвоени староградски комплекси и куќи, споменици и спомен- обележја од поновата историја на Република Македонија, институции од областа на културата.

Во локалитетот Хисар Бањиче е откриена амфора од дарданскиот период. Таа треба го симболизира историскиот контекст при уредувањето на овој комплекс и да се истакне во вид на копија на видно место.

*Тетовската Менада* е најрепрезентативниот примерок на археологијата од овој крај која потекнува од VI век п.н.е., односно од 520-530 година. Се работи за ретка архајска скулптура која го симболизира градот како археолошка ризница. Во просторот каде што е пронајдена треба да се истакне спомен- обележје на Менадата и да се уреди просторот со доминантност на претставата на овој артефакт.

*Тетовско кале* или Исарот се наоѓа на врвот на Балтепе над Тетово . Тоа претставува тврдина и значаен археолошки локалитет од доцноантичкиот период и средниот век. Потребно е уредување на овој локалитет со изложување на артефакти од откриените фрагменти бидејќи претставува комплексна содржина која е интересна за посетеност. Општината треба да го реставрира овој комплекс, да го сигнализира и да обезбеди подобра пристапност и во промотивните активности да заземе соодветно место.

Од *манастирското и црквеното богатство*,сигнализација, уредување и промоција на околниот простор заслужуваат: комплексот Свети Ѓоргија во тетовското село Мала Речица чија црква претставува споменик на културата од 14 век, црквата Рождество на Пресвета Богородица  во Тетовското  село Сетоле која датира од 19 век, црквата во стариот дел на Тетово, Свети Кирил и Методиј како еден од најубавите православни храмови во полошкиот регион, црквата Св. Никола во градската населба Колтук датирана од 14 век, црквата Св. Богородица и манастирот Св. Наум на Попова Шапка кој иако е новоизграден, има уникатност по неговата конфигурациска лоцираност.

Тетово е карактеристично по релативно голем фонд на *џамии* кои се од различен период. Како илустрација се следниве објекти во општината: Горна џамија, џамија Дреновец, Ески џамија, Џамија Гамгам, џамија Муаремче, Паша џамија, Саат џамија, Табхане џамија, Теќе-Нова џамија, џамија Арабати-Теќе, Нова џамија, џамија во населба Деребој, џамија с. Бозовце, џамија с. Бродец, џамија с. Вејце, џамија с. Вешале, џамија с. Гајре, џамија с. Г.Речица, Ѓермо, Једоарце, џамија с. Лавце, џамија с. Лисец, џамија с. М.Речица, Отиње, џамија с. Порој, џамија с. Сараќино, џамија с. Селце, Сетоле, Фалише, Џепчиште, џамија с. Шипковица, Шипковско Теќе (Карта на верски објекти на РМ, Комисија за односи со верските заедници и религиозните групи).

Општината треба да обезбеди *пристап и промоција на овие објекти во функција на развој на верскиот туризам*, а во соработка со надлежното муфтиство. Како објекти од посебно значење за развојот на туризмот во Тетово треба да се издвојат Шарената или Алаџа Џамија која потекнува од 17 (15)век и Арабати Баба Теќе или Серсем Али Баба од 18 век.

Првобитната Шарена џамија била изградена во 1495 година како исламски соборен храм . Реконструирана е од XVI до крајот на XVII век, кога изгорела до темел во големиот пожар што го зафатил градот. Опколена е со низок мурален ѕид со квадратни перфорации, обрабени со прекрасно дизајнирани мрежи направени од дрво. Бројните живописно насликани орнаменти, сликовитоста и употребените сликарски техники претставуваат раритет и извонредно дело на исламската архитектура. Блескавите арабески изразени во сино цвеќе и треперливите сонца претставуваат навистина силно привлечен декор. Џамијата однатре и однадвор е ишарана со разни бои и по тоа го добила своето име. Тие се дело на искусни мајстори од Дебар кои освен што ја насликале , истовремено го декорирале и дервишкото Арабати-баба теќе и неколку приватни куќи на бегот.

Во 1538 година, Али Деде Серсем започнал да го гради комплексот Теќе, а градењето траело до 1548 година. Оваа зграда (бектешки храм) подоцна била преименувана во Арабати Теќе, што значи светост или храм. Комплексот на објектите е карактеристичен поради фактот што тие се интегрирани во уникатна усогласена целина. Во објектите на комплексот има разни декорации, орнаменти, релјефи, витрини, натстрешници и друго што му дава ориентален изглед на комплексот. Објектите, освен големиот број на украси,збогатени се со голем број натписи со разни содржини. Архитектонската форма на секој објект претставува посебност од податоците на одредено дело, додека со нејзините карактеристики доаѓаат до израз крововите на објектите, столбовите, оџаците, редоследот на објектите, колоритот на фасадите, усогласеноста со компонирање на детали и други особини од културна вредност.

Промоцијата на овие два објекти може да претставува и промоција на Тетово како општина со богато наследство.

*Тетовскиот Камен мост* кој бил однесен од големите поплави во 1979 година и Саат Кулата од 16 век треба да се реставрираат. Со тоа тие ќе бидат сведоштво за еден важен континуитет во културното наследство на оваа општина.

*Старата турска бања или амам во Тетово* која е изградена на крајот од 15 век е реконструирана и наменета како Национална установа-уметничка галерија на Тетово. Овој објект треба да се промовира како културен центар за организирање на посети и едукативни активности (ликовни школи, курсеви обуки).

*Музејот на тетовскиот крај* претставува основа на музејски експонати кој ги опфаќа артефактите на тетовскиот простор. Промоцијата на овој музеј може да се валоризира како дел од културниот туризам и едукативните активности на младата популација (да организира изложби на народни носии).

*Живата култура во општината Тетово* се одвива пред с’е во Домот на култура каде се презентираат театрални форми, културни настани во кои активно учество имаат културно-уметничките друштва „Џеладин Зеќири“, „Иљо Антевски-Смок“, „Јени Хајат“ и „Пралипе“.

Етнографијата во тетовската општина е делумно сочувана. Ова посебно се однесува на ентериерот на куќите кои го отсликуваат декорот преку форми на плитка и длабока резба, како и преку традиционалните занаети (грнчарството, плетарството, везењето, плетењето, хеклањето, кувенџиство, резбарство, килимарство, терзиските занаети и др.) и гастрономијата (традиционални рецепти за храна и пијалаци и нивна подготовка). Со оглед дека националната класификација не предвидува регистрирање на традиционалните занаети, потребно е да се иницира постапка за нивно регистрирање со што ќе се овозможи не само прегледност на застапеноста на овие занаети, туку и преземање активности за нивно зачувување (Пр. школи и креативни работилници за стари занаети). Во моментов најзастапени од традиционалните занаети се домашните ракотворби кои ги изработуваат жените .

Општината треба да организира обуки за заборавените занаети како би заживеале овие форми на народна креативност чии производи можат да ги купат туристите како сувенири од посебна вредност. Исто така, организацијата на работилници може да биде во форма на активно учество на туристите при изработката. Ова е основа за определување на Денови на креативност како дел од туристичката понуда. Организирани манифестации во вид на фестивали во општината би претставувале посебни настани со културни содржини.

Слични активности треба да се одвиваат во врска со гастрономската понуда како нпр. специјалитетите бакардан, булгур, тетовски грав како гастрономски идентитет на разни начини, пастрма , колпитите, тури- печи, печено шарско јагне, супа од ориз, турли- тава, назлифатма и шеќерпаре и сл .

Не смее да се изостави *традиционалниот начин на живот* од овој простор поврзан со облеката и обувките (народна носија), песните и игрите кои го отсликуваат етнографското наследство. Општината треба да организира ревии на народни носии, песни и игри и фолклорот во целина, дефилеа и манифестации. (Од потстратегија за настани и традиции да се набројат ако има). За оваа цел потребно е општината да направи календар на настани имајќи во предвид класификација која подразбира настани од областа на културата, музичката уметност, ликовната уметност, ревии, традиционални староградски и рурални средби, вечери со различни содржини кои можат да имаат и територијално-локален карактер, верски, спортски, стопански и научни манифестации. Општината треба да учествува во организирањето и субвенционирањето и косубвенционирањето.

*Руралните средини* во општина Тетово се карактеризираат со земјоделска активност на полјоделство и сточарство. Потенцијалот на овие активности треба да се вмрежи преку вклучување на активности и производи во руралната туристичка понуда. Унапредувањето на оваа сфера треба се однесува на следниве полиња: креирање мрежа на домаќинства-даватели на угостителски услуги во рурални средини, подигнување на свеста за значењето на руралниот туризам преку организирање трибини и работилници од оваа област, тренинзи и едукација во рамките на неформалното образование за специјализирани водичи во рурални средини, креирање на тематски патеки (нпр. гастрономски, еко-патеки и сл. ) и промотивни активности на можностите за развој на руралниот туризам.

**SWOT АНАЛИЗА НА КУЛТУРНИТЕ ТУРИСТИЧКИ ВРЕДНОСТИ**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Забележително културно наследство | - Незавршен процес на валоризација на културното наследство  - Нецелосна вклученост во туристичката понуда | - Релативно добра структура на човечки ресурси од областа на културата  - Постоење на висок интерес кај засегнатите страни за развој на културниот туризам  - Подобрен пристап и промоција на културното наследство во функција на развој на културен и верски туризам | - Недоволен опфат на културните ресурси во законската заштита на државата  - Слаб интерес на странски туроператори за вклучување на нови културни содржини во туристичките производи |
| - Регистар на културни вредности во Полошки плански регион за рурален туристички развој | - Непостоење на менаџмент – планови за управување со културното наследство  - Отсуство на брендираност на препознатливи културни ресурси во функција на туризмот | - Меѓународна промоција и презентација на културното наследство на општина Тетово  - Користење на домашни и меѓународни фондови за унапредување на културното наследство во функција на туризмот | - Мешање на ингеренции на институциите за менаџмент на локалитетите  - Слаба примена на законската регулатива за пријавување на пронајдени артефакти при градежни зафати |
| - Постоење на движно културно наследство  - Традиционални занаети  - Гастрономија | - Постоење на слаба мрежа на производители на сувенири  - Недоволно промовирање на традиционалните занаети  - Недоволна вклученост на традиционални гастрономски специјалитети во гастро понудата  - Годишен календар на настани во општината | - Интеркултурна поливалентна комуникација и размена  - Обуки, школи и колонии за традиционалните и заборавените занаети  - Организирање на гастро-натпревари за традиционални јадења од национален и меѓународен карактер.  - Организирање на ревии на народни носии, песни и игри и фолклорот во целина, дефилеа и манифестации | - Многу мал број познавачи на практикување на традиционалните занаети  - Слаба информираност за вредностите на движното наследство, занаетчиството и гастрономијата во домашното и меѓународното окружување |
| - Рурални средини во Општина Тетово со земјоделска активност на полјоделство и сточарство | - Послаба вклученост и информираност на виталната популација која може да се занимава со рурален туризам  - Отсуство на традиција за давање на угостителски услуги во руралните домаќинства  - Отсуство на систематизација и категоризација на објекти за давање угостителски услуги во домаќинства  - Непостоење туристички водичи во руралните средини  - Слаба сигнализација , визуелизација и уреденост на тематски патеки во рурални средини | - Вмрежување на руралните средини преку вклучување на активности и производи во туристичката понуда,  креирање мрежа на домаќинства-даватели на угостителски услуги во рурални средини  - Категоризација и систематизација на објекти во домаќинства  - Организирање на трибини и работилници за подигнување на свеста за значењето на руралниот туризам  - Обуки на туристички водичи од рурални средини  - Креирање на тематски патеки (нпр. гастрономски, еко-патеки и сл.) и промотивни активности на можностите за развој на руралниот туризам | - Недоволно искористување на средства од домашни и меѓународни програми и фондови за рурален и туристички развој  - Непостоење програми на државно ниво за специјализирани водичи во рурални средини  - Отсуство на законска регулатива за туристички аниматори во рурални средини |

### 3.3 Состојба на организациската структура на Општина Тетово во врска со туризмот

Општествените услови претставуваат рамка во која туристичките потенцијали на општината може да се активираат на начин да овозможат туристичко-угостителската дејност да има одржлив карактер. Таа треба да е во функција на несметано користење на ресурсите. Во оваа смисла регулативата ќе ги опфати нормативите услови, користење на субвенциите, кредитите, заемите, заедничкото јавно – приватно партнерство, ИПАРД и ИПА фондовите како пристапни фондови на ЕУ, даночните олеснувања кои се важни компоненти од оваа сфера.

Во општината постои издржана организациска структура. Во неа се утврдени сектори на делување во различни сфери. Со оглед на тоа дека туризмот претставува мултифакторијална и мултифункционална категорија може да се констатира дека постои предмет на интерес од различни аспекти.

*Во секторот за информирање и поддршка на градоначалникот* координативните активности на градоначалникот го опфаќаат и значењето на туризмот како една од носечките определби за развој. Градоначалникот е посветен на користење на придобивките од развојот на туризмот и затоа бара активностите да бидат координирани како би имал увид во појавите и односите од оваа област. Од друга страна Секторот ја информира јавноста и ги користи современите технологии за да укаже на значењето што го има туризмот во сферата на користењето на информациите и информатичките технологии. Со оглед на тоа дека туризмот не може да биде локалистичка категорија, нему му се обрнува внимание како на меѓуопштински и меѓународен план, односно вклучување на цивилниот сектор.

Во *рамките на секторот на нормативни, правни и административни работи*, преку своите единици ја следи законската и нормативно-правната активност на различни нивоа и ги усогласува своите акти со актите кои имаат законодавен карактер. Покрај тоа, учествува во правната заштита на субјектите вклучени во областа на туризмот. Меѓутоа, бидејќи се работи за креативна единица, таа се наоѓа во состојба да ги артикулира желбите и предлозите кои во доменот на туризмот можат да бидат од карактер за унапредување на односите. Поради тоа, овој сектор има активен однос како на спроведување на локалните политики во контекст на законодавноста, така и на унапредувањето на нормативно-правните односи не само на локално туку и на државно ниво.

*Секторот за финансии* е еден од круцијалните организациски структури во општината со оглед на тоа дека покрај другите сегменти во буџетската координација и контрола, односно наплатата, има и активен однос во третманот на туризмот во овој контекст. Директна врска е во поглед на собирањето на даноци и дотации од областа на туризмот и посебно во користењето и креирањето на туристичката такса. Секторот за финансии ги насочува ваквите средства кон средствата кои ќе помогнат во унапредувањето на туристичката дејност по пат на ефикасност и наменско користење.

*Развојот на туризмот е во тесна врска со урбанизмот, комуналните дејности и заштитата и унапредувањето на животната средина* со оглед на тоа дека во рамките на рецептивните фактори доминантно место има токму уреденоста и опременоста на туристичките локалитети и објекти кои се во паралелна врска со угостителството. За да може да се пледира на било каков развоен пристап и третман на туризмот, неопходно е да се донесат плански решенија со кои ќе се димензионира локациската инфраструктурална определеност и начинот на уредување и опремување на просторот.

Во контекст на заштитата на животната средина, туризмот во општината има активен однос бидејќи токму заштитените простори и нивното зачувување треба да се основа за развој на екотуризмот во смисла на користење како атрактивност и како симбиотичка врска со окружувањето што претставува основа на одржливиот развој на туризмот. Во оваа смисла од посебна важност е улогата која ја има Единицата за комунални дејности бидејќи хигиената на просторот во општински рамки е најзначајниот сегмент кој може да го афирмира туризмот како фактор во унапредувањето на животната средина. Овој сектор има активен однос во креираните програми кои туризмот може успешно да ги користи.

Сообраќајот во туризмот има двојна улога. Таа е од комуникативен карактер, но и од рецептивен карактер. Развојната компонента на сообраќајот подразбира дека сите активности што ќе се преземат во оваа смисла можат да бидат и основа за развој на туризмот. Секторот идентификува проблеми кои се однесуваат на густината на комуникациската флуктуација како и на паркинг условите. Туризмот едноставно не може да биде товар на структуралноста во оваа смисла и да биде чинител на зголемување на проблемите туку напротив, треба да биде фактор на хармонизација. Затоа преземањата во овој сектор се од круцијална природа бидејќи тие овозможуваат да се обезбеди поволност како во динамиката на сообраќајната раздвиженост така и на санирањето на безбедноста на возилата во форма на паркинг простор. Во овој контекст посебно е важно унапредувањето на сигнализацијата за која се залага секторот бидејќи туризмот е во директна зависност од обезбедувањето на обележувањето и визуализацијата. Креирањето на туристичките политики од областа на внесување компоненти на одржливо користење на енергија како што се изградба на ски- лифтови и жичарница се основа на работните процеси во овој сектор. Тие претставуваат директен поттикнувач на развојот на туризмот бидејќи овозможуваат интегративно еколошко-енергетски потенцијал во совладувањето на просторот.

Општината е активен чинител во синергетиката на јавните дејности со туризмот. Таа претставува фактор во унапредувањето на образованието,културата, спортот, социјалната, здравствената и детската заштита. Сите овие компоненти имаат значајно место во креирањето на туристичките политики и затоа е важно нивниот активен однос да биде димензиониран во стратешкиот пристап во развојот на туризмот. На тој начин ќе се овозможи размената на знаења во областа на образованието, подигнувањето на нивото на културата и спортот и дејностите поврзани со нивната взаемност да бидат дел од унапредувањето на туристичките активности. Туризмот по својата вокација покрај другите компоненти ја содржи социјалната и здравствено-рекреативната димензија, а во областа на детската заштита овозможува да се подигне нивото на учество на ранливите категории во оваа дејност.

Туризмот претставува регулирана дејност во која легислативата е од посебно значење затоа што не може да се одвива во отсуство на активности кои имаат карактер на елиминирање на негативни појави и процеси. Затоа инспекцијата како главна компонента во Секторот на инспекции има круцијална важност која произлегува од тоа што без постоење на инспекциски надзор на активностите во туризмот не може да се одвива. Затоа потребно е да се исткане улога на инспекцијата на чинител во туризмот.

*Секторот за локален економски развој* во чиј состав се единицата за локален економски развој и единицата за развој и промоција на туризмот е најзначајниот чинител и треба да има доминантна улога во спроведувањето на зацртаните цели на стратешки план. Тој делува како структура која ја опфаќа организацијата во општински рамки. Овој сектор ги артикулира активностите на сите чинители во туризмот. Секторот има обврска да ги согледува сите активности кои се преземаат на овој план и поттикнува изработка на стратегиски документи, студии, развојни туристички планови и програми. Се работи за една од најзначајните алки во управувањето со активностите од областа на туризмот во општината.

Во општината нема Совет за туризам како советодавно тело кое може да дава идеи за унапредување на дејноста. Неговата улога не е од извршен карактер, но е од значење за креирањето на туристичките активности. Во оваа смисла треба да се прецизира местото што покрај општинските структури го имаат и стопанскиот и невладиниот сектор. Организациската структура треба да ги препознава засегнатите страни и да овозможи нивна инволвираност во креирањето на туристичките политики на општината.

Рамката на општествени услови ја содржи организациската структура на туризмот и хотелско – угостителската дејност и во таа смисла од посебна важност е нејзиното унапредување и вклучување на засегнатите страни.

### 3.4 Состојба со нормативната регулатива во Општина Тетово

Сферата од областа на туризмот во општината Тетово треба да е нормативно усогласена со законските решенија како и со препораките на ЕУ. Законските решенија претставуваат рамка за регулирање на односите во туризмот на сите нивоа. Тоа значи дека следењето на нормативните акти од највисоко ниво има императивен карактер. Честите законски измени се во врска со потребите искажани во практиката, така што во овој дел општината треба да биде активен чинител во усогласувањето. Најзначајни законски акти кои општината треба да ги следи и кон нив да се приспособува за да има оптимален развој на туризмот се следниве: Закон за туристичка дејност, Закон за угостителска дејност и Закон за такса за привремен престој, Закон за авто-кампови, Закон за заштита на културното наследство, Закон за животна средина, Закон за заштита на природата, Закон за управување со отпадот, Закон за квалитет на амбиентниот воздух, Закон за води, Закон за руралниот развој и Закон за туристички развојни зони. Основните цели што треба да се постигнат со нив се: побрз развој на споменатите дејности, привлекување на странски и домашен капитал, зголемување на конкурентноста и зголемување на вработеноста во сферата на туризмот и угостителството. Општината во рамките на следењето на нормативните односи се наоѓа во состојба да ја унапредува дејноста во следниве сфери:

- да се донесат измени и дополнувања во Статутот на општината и врз таа основа да се усогласи со нормативните определби од областа на туризмот и угостителството;

- да структурира служба или одговорно лице во рамките на ЛЕР со специфицирани ингеренции посебно во областа на туризмот;

- да формира советодавно тело, т.е. Совет за туризам на Општина Тетово во кој ќе влезат, покрај општинските структури, претставници од бизнис заедницата од областа на туризмот и угостителството при Стопанската Комора на Северозападна Македонија, Центарот за развој на Полошкиот плански регион, образовни институции од високото и средното образование и невладин сектор;

- формирање на туристички информативен центар (ТИЦ);

- донесување на одлука за учество во активности на кластерскиот систем од областа на туризмот и поттикнување на формата на јавно приватно партнерство ;

- донесување на одлуки со кои ќе сугерира креативен однос во организацијата и планирањето на туризмот на ниво на државата ;

- иницирање меѓуопштинска и регионална соработка од областа на туризмот;

- донесување одлуки за учество во билатерални и мултилатерални меѓународни проекти од областа на туризмот во функција на развој на туризмот во општината.

**SWOT АНАЛИЗА НА ОРГАНИЗАЦИСКАТА СТРУКТУРА И НОРМАТИВНАТА РЕГУЛАТИВА НА ТУРИЗМОТ ВО ОПШТИНА ТЕТОВО**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Висок интерес кај градоначалникот и засегнатите страни за развој на туризмот во општината  - Утврдена организациска структура во општината -потсектори во кои туризмот има свое место | - Нецелосна структурираност на документи од плански и стратешки карактер  - Парцијален пристап во планирањето на развојот на туризмот  - Слаба координација на засегнати страни од областа на туризмот | - Изработка на развојни документи на општината од областа на туризмот  - Зачленување во меѓународни асоцијации од областа на туризмот  - Формирање на советодавно тело за поддршка на туризмот од различни области | - Неусогласеност на стратешките документи по вертикална основа до државно ниво |
| - Сектор за локален економски развој со единица за развој и промоција на туризмот | - Оддели за различни развојни насоки и активности во туризмот  - Систематизирање и следење на посетеноста, престојот и туристичката потрошувачка | - Унапредување на единицата за туризам преку систематизација на работни активности | - Финансиска поддршка |
| - Донесени статутарни решенија во сферата на туризмот и угостителството | - Нецелосно спроведена евиденција и категоризација на сместувачки единици | - Создавање на Регистер на даватели на услуги и нивно мрежно поврзување | - Недоволна усогласеност со стандардизацијата за квалитет на услуги на меѓународен план |
| - Донесена просторно планска документација (Просторни планови, ГУП, ДУП) | - Нецелосна спроведеност на предвидените решенија | - Обезбедување на инфраструктура за спроведување на локациските услови | - Појави на дивоградби |
| - Поволни услови за развој на туризмот базиран на субвенции, кредити и заеми, бенефиции и даночни олеснувања | - Недоволна искористеност на олеснувањата за развој на туризмот .  Недоволна информираност и обученост за користење на фондови | - Организирање на кампањи и трибини за засегнатите субјекти за придобивките од користење на олеснувањата за развој на туризмот  - Користење на нови развојни програми од страна на Владата и меѓународни донатори | - Ограниченост на фондовите |
| Активен однос кон јавното приватно партнерство (ЈПП) | Слаба претприемчивост кон ЈПП од засегнатите страни | Засилени кампањи за придобивките од ЈПП и распишување на повици | Идентификување на можни непредвидени настани |
| - Отвореност на општината за меѓуопштински и меѓународни проекти за развој на туризмот | - Отсуство на план за учество во меѓуопштински и меѓународни проекти во развојот на туризмот | - Користење на средства од ИПАРД, ИПА, Центар за регионален развој на Полошки плански регион и други фондови | - Ненаменско користење на средствата добиени преку програмите за стимулирање на туристичкиот развој |

### 3.5 Состојба во врска со инструментите за поттикнување на развојот

Со цел да се зголеми општиот раст на вкупните остварувања во туризмот на општината Тетово, активирани се поголем број на механизми и мерки кои имаат позитивен импакт во оваа сфера. Тие механизми се преземени од државно ниво и успешно се применуваат во оваа средина. Една од успешните мерки која се користи во функција на унапредувањето на туризмот е субвенционирањето на странскиот организиран туристички промет. Оваа мерка се однесува на субвенции на дел од трошоците за пакет аранжмани за странски гости со најмалку остварени три ноќевања во сите сместувачки капацитети низ државата и во тој контекст и во општината, во кои на професионално ниво се нудат угостителски услуги. Ваквата субвенција не е применлива за издавачите на приватно сместување кои немаат пријавено вршење на туристичка дејност и немаат извршено категоризација на истите. Субвенционирање, исто така, се врши и на остварен организиран туристички воздушен, патен и железнички превоз во текот на годината, како и на кружни патувања, односно тури низ земјата, така што општината Тетово е вклучена во овие тури. Притоа, треба да се напомене дека оваа мерка значително влијаеше на зголемување на бројот на остварената посетеност од странските гости, како и на нивното учество во остварените ноќевања. Самата мерка придонесе за зголемување на бројот на туристи во конкретниов случај од Турција, Албанија, Бугарија и Косово.

Во инструментите и мерките што стојат на располагање на заинтересираните чинители од областа на туризмот во општината спаѓаат и кредитите и заемите што Владата на Република Македонија ги има обезбедено за изградба на нови сместувачки капацитети со релативно ниски каматни стапки и обезбеден неколкугодишен грејс-период за враќање на истите. Користењето на овие можности е релативно скромно, така што претставува потенцијал кој може да се унапредува. Општината Тетово се наоѓа во состојба во оваа насока да посредува и да биде активен чинител при користењето на средствата кои на располагање на Република Македонија ѝ стојат како претпристапни финансиски можности. Овие фондови имаат различна форма и припаѓаат на различни донатори. Најпопуларни мерки и грантови се мерките на ИПА програмите, но исто така високо ниво на можности даваат донациите на Обединетите Нации како на пример УНДП, потоа грантови на држави чии амбасади се активни во Република Македонија, Светска Банка и други финансиски институции.

Во однос на развојот на руралниот туризам на располагање се домашните фондови (преку Министерството за земјоделство,шумарство и водостопанство), како и средствата од ИПАРД програмата. Недоволната обученост е главната причина што многу малку се користат средствата од овие линии, а покрај тоа – кога зборуваме за ИПАРД програмата- треба да се спомене и комплексноста на потребната придружна документација.

Ограничувачки фактори се недостатокот на урбанистичката планска документација за вон населените места, скапата услуга за изработка на измени на планската документација, доказите за сопственичкото право, правото на хипотекарност на објектите и сл. Од друга страна пак, треба да се спомене дека иницијативи кај локалното население за изградба на мали сместувачки капацитети постојат, како и за друг вид на содржини што можат да влијаат на развој на руралната економија.

Овој сектор во општината не е доволно развиен, така што постои отворен простор за делување. Општината презема иницијативи за тренинг активности и помош во аплицирањето кои не се оптимално искористени во насока на развојот на туризмот.

Постојан тренд на зголемување на интересот има и кај Програмите за меѓугранична соработка со соседна Албанија и Косово кои што опфаќаат мерки за подобрување на општата клима на соработка во областа на туризмот, преку „меки” иницијативи, како што се: промотивни активности преку печатење материјали, развивање неопходна документација, специјализирани обуки, одбележување пешачки и велосипедски патеки, мапирање на локалитети, изградба на спомен куќи и слично. Најчесто како апликанти и корисници на средствата се јавуваат граѓанските здруженија кои играат значајна улога во позитивните трендови за размена на искуства и соработка со сличните организации од двете соседни земји.

### 3.6 Рецептивни ресурси

Рецептивните ресурси претставуваат еден од најзначајните чинители во развојот на туризмот. Со своите вредности овозможуваат оптимален престој на туристите во текот на нивната посета. Во оваа група спаѓаат сместувачките капацитети изразени преку обемот и нивната структура, односно квалитетот на услугите, потоа уреденоста на просторот во функција на туристичка посета и престој, опременоста со содржински елементи кои се во оваа функција, прифатливоста на туристите од страна на давателите на услугите и реципиентното население и информатичката отвореност на регионот како фактор кој овозможува лесно користење на рецептивните ресурси и туристичка промоција на потенцијалите што ги поседува.

#### 3.6.1 Сместувачки капацитети

Сместувачките капацитети во рамките на рецептивните фактори се многу важни бидејќи тие според својот обем ја определуваат можноста за прифаќање на туристите, а според квалитетот на услуги овозможуваат селективност во настапот на туристичкиот пазар со што туристичката клиентела во изборот на ваквите услуги се наоѓа во ситуација на оптимално задоволување на своите потреби.

Сместувачките капацитети во туризмот имаат двојно значење. Од една страна тие се најзначајниот рецептивен фактор на туристичкиот развој, а од друга страна се индикатор, или показател на развојното ниво.

Општината Тетово е карактеристична по релативно високата застапеност на сместувачки единици во рамките на Полошкиот плански регион.

Анализата на податоците за сместувачките капацитети се однесува на застапеноста на угостителските објекти и легла, нивниот обем и сооднос како и учеството на општината во структурата на Република Македонија. Оваа структура е дадена во табеларниот преглед бр. 4:

Табела бр. 4 - Обем на сместувачки капацитети изразен преку број на легла и соби

|  |  |  |  |  |  |  |
| --- | --- | --- | --- | --- | --- | --- |
|  | **Број на сместувачки објекти** | **Учество во РМ во %** | **Број на соби** | **Учество во РМ во %** | **Број на легла** | **Учество во РМ во %** |
| **Тетово** | 19 | 3,91 | 394 | 2,42 | 989 | 2,19 |

*Извор: Попис на угостителството, 2008, ДЗС на РМ*

Според последниот попис на угостителски сместувачки единици во Република Македонија во Општина Тетово утврдени се 19 објекти за сместување. Се работи за релативно скромен обем бидејќи учеството на општината е само 3, 91% . Бројот на соби изнесува 394 или учество од само 2,42%, а бројот на легла 989 или учество од 2,19%. За да можеме да ги споредиме овие податоци со другите општини во Полошкиот плански регион за кои се вршела евиденцијата, се определивме за анализа која ги третира параметрите дадени во табела бр. 5 и графиконите 1, 2 и 3:

Табела бр. 5 - Капацитети за сместување, по општини

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Број на угости-телски објекти** | **Учество во РМ во %** | **Учество во регио-нот во %** | **Број на соби** | **Учество во РМ во %** | **Учество во регионот во %** | **Број на легла** | **Учество во РМ во %** | **Учество во регио-нот во %** |
| Боговиње | 2 | 0,41 | 3,45 | 17 | 0,1 | 1,5 | 26 | 0,06 | 0,79 |
| Гостивар | 9 | 1,85 | 15,52 | 116 | 0,71 | 10,17 | 205 | 0,45 | 6,23 |
| Желино | 1 | 0,21 | 1,72 | 8 | 0,05 | 0,7 | 16 | 0,04 | 0,49 |
| Маврово и Ростуша | 27 | 5,56 | 46,55 | 606 | 3,72 | 53,11 | 2054 | 4,55 | 62,43 |
| Тетово | 19 | 3,91 | 32,76 | 394 | 2,42 | 34,53 | 989 | 2,19 | 30,06 |
| **Полошки плански регион** | 58 | 11,93 | **100** | **1141** | **4,4** | **100** | **3290** | 4,76 | 100 |
| **Република Македонија** | 486 | 100 | **-** | **25952** | **100** | **-** | **69097** | 100 | - |

*Извор: Попис на угостителството, 2008, ДЗС на РМ*

График бр. 1 – Процентуален сооднос на бројот на угостителски објекти помеѓу општините во Полошкиот плански регион и Република Македонија



****

График бр. 2 – Процентуален сооднос на бројот на собите за сместување помеѓу општините во Полошкиот плански регион и Република Македонија



****

График бр. 3 – Процентуален сооднос на бројот на легла помеѓу општините во Полошкиот плански регион и Република Македонија



Од табеларниот преглед бр. 5 и графиконите бр. 1, 2 и 3 се гледа дека општината Тетово се наоѓа на второ место по бројот на угостителски објекти во Полошкиот плански регион. Таа има поголем број на угостителски објекти во однос на Гостивар, Боговиње и Желино, а заостанува зад Маврово и Ростуша. Најголем број на сместувачки капацитети има општината Маврово и Ростуша - 27. Таа учествува во РМ со 5,56%, а Тетово со 19 објекти, односно 3,91%. Зад Маврово и Ростуша општината Тетово заостанува и во поглед на соби (606 или 3,72 %) и бројот на легла (2054 или 4,55%). Ваквата состојба на позицијата која ја има Тетово е во дисхармонија со расположливите атрактивни потенцијали, така што упатува на креирање на стратешки пристап кој ќе овозможи урамнотежување на овој дисбаланс и забележително подобрување на овие соодноси. Тетово треба да има водечка улога во овој поглед во регионот.

Во општината е потребно да се структурира хотелиерско сместување од највисоко ниво бидејќи тоа недостасува во туристичката понуда, да се унапредат сместувањата во мотелското сместување и посебно да се стави акцент на определување на локации за кампинг активности и други активности на отворено.

#### 3.6.2 Капацитети за давање услуги во храна и пијалаци

Капацитетите за давање на услуги во храна и пијалаци се интерпретирани според Пописот на објекти во угостителството извршен во 2008 година кој претставува последен реализиран попис. Табелата бр. 6 ги дава апсолутните вредности и процентуалните односи.

Табела бр. 6 - Капацитети во угостителството по општини во Полошкиот плански регион според Пописот на угостителството, 2008

|  |  |  |  |  |
| --- | --- | --- | --- | --- |
|  | **Број на угостителски објекти** | **Учество во РМ во %** | **Број на седишта** | **Учество во РМ во %** |
| **Боговиње** | 151 | 3,19 | 5577 | 2,9 |
| **Брвеница** | 29 | 0,61 | 924 | 0,48 |
| **Врапчиште** | 107 | 2,26 | 1267 | 0,66 |
| **Гостивар** | 244 | 5,15 | 11235 | 5,84 |
| **Желино** | 73 | 1,54 | 2564 | 1,33 |
| **Јегуновце** | 25 | 0,53 | 1154 | 0,6 |
| **Маврово и Ростуша** | 29 | 0,61 | 891 | 0,46 |
| **Теарце** | 34 | 0,72 | 1578 | 0,82 |
| **Тетово** | 412 | 8,69 | 12379 | 6,43 |

*Извор: Попис на објекти во угостителство 2008, ДЗС - РМ*

Од табеларниот преглед бр. 6 се воочува дека бројот на угостителски објекти во општина Тетово изнесува 412 објекти што претставува учество од 8,69% во оваа структура на Република Македонија. Бројот на седишта во угостителските објекти изнесува 12.379 што претставува учество од 6,43%. Во споредба со другите општини во Полошкиот регион Тетово има најголем број на угостителски објекти и најголем капацитет според бројот на седишта. И учеството на овие параметри на општината во Република Македонија е најголемо. Ова се должи на урбаната супраструктура. Зад Тетово заостанува дури и општината Маврово и Ростуша која пак остварува највисок туристички промет во Полошкиот плански регион. Слична е состојбата и со другите општини. Тие, со исклучок на Гостивар забележително заостануваат зад Тетово и по бројот на угостителски објекти и по бројот на седишта.

#### 3.6.3 Комунална уреденост и инфраструктурална опременост во функција на туристичкиот развој во Општина Тетово

Комуналната уреденост и инфраструктуралната опременост што ги опфаќа водоснабдувањето, одведувањето и пречистувањето на отпадните води, како и определувањето на локации за безбедно одлагање на цврстиот отпад се во директна зависност со карактерот на животната средина во функција на развојот на туризмот во општината. Имено, без овие компоненти од заштитата на животната средина едноставно не е можен развој на туризмот Во таа смисла, неопходно е да се согледаат состојбите во овие области.

##### Водоснабдувањето и туризмот

Водоснабдувањето претставува основен фактор на животниот стандард на граѓаните што подразбира дека тој се одразува како на нивото на квалитет на животот кој се дава на реципиентното население, така и на посетителите во овој простор. Тоа е основна претпоставка за витализација на руралните средини, секако преку можностите што ги нуди туристичкиот развој. Исто така, важна придобивка од водоснабдувањето претставува фактот дека водата е основен рецептивен ресурс кој се одразува на прифаќањето на туристите во туристичките локалитети и објекти.

Општината Тетово е вклучена во проектот кој опфаќа изработка на студија како Нацрт- програма за водоснабдување, одведување, собирање и прочистување на урбани отпадни води за Агломерација Тетово. Според оваа студија, во 2014 година само населението од Тетово, Мала Речица и Фалиш е приклучено 100% на водоводна мрежа. Тоа значи дека останатите населени места не се дел од овој систем. Предвидувањата се дека до 2021 година уште Голема Речица, Долно Палчиште, Порој, Џепчиште ќе бидат вклучени во овој систем. Развојот на туризмот, посебно во руралните средини подразбира максимална вклученост на водоводниот систем. Со оглед на тоа дека интенцијата за развојот на туризмот, посебно во контекст на рамномерниот развој е насочена кон руралните средини, ова може да претставува проблем во однос не само на водоснабдувањето како ресурс од егзистенцијален карактер, туку како ресурс за користење на останатите потенцијали во функција на развојот на туризмот. Водоснабдувањето може да биде сериозна пречка во валоризирањето на туристичките потенцијали кои се дисперзирани во регионот. Староста на водоводните мрежи и неконзистентното одржување на квалитетот на водата исто така може да биде заканувачка компонента во развојот на туризмот. Посебно е важно обезбедување на водоснабдување на нови локалитети и објекти кои се во согласност со урбанистичките решенија во сферата на угостителска градба.

##### Отпадните води како фактор на заштита на животната средина во функција на развојот на туризмот

Одведувањето и пречистувањето на отпадните води треба да се сфати како компонента на водоснабдувањето. Тоа овозможува да се реализира ставот дека санираната вода како дел од животната средина се наоѓа во директна функција на развојот на туризмот. Дури попроблематично е одведувањето и пречистувањето на водите од самото водоснабдување.

Водоснабдувањето, без одведување и пречистување на отпадните води, негативно се одразува врз животната средина и здравјето на жителите, а чувствителноста на туристите кон ова прашање може да биде доминантен ограничувачки фактор во нивната посета. Поради тоа, сметаме дека пред да се пристапи кон било каква туристичка валоризација на просторот, витализација, реконструкција и заживување на појави и односи во општината Тетово кои би биле во функција на зголемување на посетата и оптимално користење на ресурсите , треба да се пристапи кон процеси кои ќе обезбедат оптимални услови за престој и унапредување на здравјето на жителите и посетителите на туристичките локалитети и објекти.

Состојбите покажуваат дека процентот на корисници на вода поврзани со канализационата мрежа изнесува 73,96%. Санациите се предвидени да се извршат во три фази и тоа како Приоритет 1, Приоритет 2 и Приоритет 3. Предвидувањата ги содржат следниве нивоа на вклученост:

* 96,45% по спроведување на Приоритет 1. Тоа е инвестициска мерка (изградба на нова канализациона мрежа за поврзување на 100% од населението на Голема Речица, Долно Палчиште, Порој, Џепчиште и Фалиш, останатите 30% од населението на Мала Речица и главен колектор за ПСОВ).
* 100% по спроведувањето на инвестициските мерки Приоритет 2 (изградба на нова канализациона мрежа за поврзување на 100% од населението на Камењане, Синичане, Боговиње, Пирок, Горно Седларче, Брвеница, Долно Седларче, Челопек, Милетино и поврзување со главен колектор за ПСОВ)
* 100% по спроведување на Приоритет 3. Тоа е инвестициска мерка (изградба на нова канализациона мрежа за поврзување на100% од населението на Желино, Стримница, Палатица, Требош и поврзување со главниот колектор за ПСОВ).

Според тоа, евидентно е дека не постои потполна санација, но исто така е евидентно дека е изработена проектна документација која има стратешки карактер во санацијата што ќе овозможи оптимално користење на туристичките капацитети во оваа смисла.

##### Санација на цврст отпад

Цврстиот отпад претставува еден од факторите кој не излегува од рамката на круцијални проблеми кои се јавуваат во однос на развојот на туризмот. Ова депонирање има повеќекратно значење. Прво е дека туристите како посетители можат да бидат одвратени ако визуелно согледуваат присуство на цврст отпад. Второ, многу важно е дека присуството на цврст отпад има санитарни недостатоци и крие опасности по здравјето на посетителите и давателите на услуги. И трето, што е многу важно, е дека отсуството на цврст отпад има позитивен однос кон туристичките вредности.

Анализата на состојбите покажува дека токму цврстиот отпад е еден од најголемите проблеми што ги интересира пред с’е жителите на општината, а во контекст на користењето на просторот и засегнатите страни во туризмот. Евидентирани се појави на диви депонии и појави на расфрлање на отпадот во неконтролирани рамки. Поради тоа се јавува неопходност од санација која општината ќе ја менаџира така што депонијата нема да претставува проблем за туристичкиот развој. За ова општината изнаоѓа решение.

Отпадот собран од општината Тетово се одлага на депонијата „Русино“ која не ги задоволува стандардите и која се наоѓа во близина на градот Гостивар. Депонијата во Русино се користи за одлагање на отпадот собран од сите општини во Полошкиот регион, освен општината Гостивар. Депонијата е изградена во поранешна јама за ископување на глина. Општината предвидува санација на депонијата Русино во функција на успешно менаџирање со цврстиот отпад што ќе придонесе туризмот да ги избегне ваквите непријатности. Согласно Националниот план , предвидено е воспоставување на основните санитарно-технички услови за безбедно депонирање на отпадот. Бидејќи не постои рециклирање на отпадот, општината вложува напори да се прифати и програма која би била во функција на ваков стратешки пристап. Селективноста на отпадот во насока на бројност на корпи за депонирање и канти од еколошки карактер со различна применливост се неизбежна компонента. Тоа треба да биде јасно видливо во просторот и не е допуштено туристички локалитет да нема ваква опрема која би била во функција на туристичкиот развој.

##### Јавни тоалети

Развојот на туризмот во издвоените локалитети и објекти е сврзан со постоење на јавни тоалети. Најголем број од атрактивните локалитети се судрува со проблемот од оваа сфера. Во општината нема утврдена студија која овој дел од хигиената на просторот би ја поврзал со развојот на туризмот. Исто така евидентно е дека во општината постои свест за разрешување на овој проблем, но не се определени локациите, капацитетот и квалитетот на јавните тоалети и објекти на санација како инфраструктурална содржина.

##### Комунална урбана опрема

При планирањето на туристичкиот развој во општината, односно при туристичката валоризација на просторот, неопходно е да се води грижа за уредувањето и опремувањето. Во општината нема документ со кој ќе се воспостават конкретни решенија за опремување и уредување кои ќе обезбедат функционирање на определени видови туризам. Опремата треба да биде токму во корелација со диференцијата на туристичките производи. Исто така, не е донесен акт со кој би се имплементирал ставот за дизајнирање и опремување на јавни површини како што се паркови, игралишта, градски центри и објекти од посебно туристичко значење (видиковци, шеталишта, презентациски центри и слично) , да се опремат со елементи кои ќе овозможат удобно и безбедно престојување и соодветни активности.

Недостаток е отсуството на прецизно утврдената опрема на објекти за одмор, општествени игри, здравствено – рекреативна сигурност, опрема за набљудување на околниот простор и објекти за изнајмување на реквизити, опрема за спасители и ренџери во планинските простори на Шар Планина. Анализата покажа дека голем дел од овие неопходни содржински елементи во туристичките простори недостасуваат или се несоодветно димензионирани.

**SWOT – АНАЛИЗА НА РЕЦЕПТИВНИТЕ РЕСУРСИ**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Постоење на изградени сместувачки капацитети | - Скромен обем на сместувачки капацитети | - Подигнување на квалитетот на услуги преку примена на меѓународни стандарди  - Воведување на еко стандарди  - Обезбедување услуги за градба на сместувачки капацитети | - Отсуство на вклученост во меѓународни хотелски и ресторански синџири |
| - Застапеност на капацитети за храна и пијалаци | - Недоволна вклученост на традиционална кујна во понудата | - Диверзифицирана гастрономска понуда |  |
| - Инфраструктура | - Недоволна изграденост на системи за водоснабдување и санирање на отпадни води во рурални средини и туристички локалитети | - Целосна реализација на зацртаната стратегија | - Лимитирани инвестициски средства |
| - комунална уреденост и опременост | - Отсуство на центар за рециклиран отпад и санација  - Проблеми со цврстиот отпад  - Отсуство на конкретни решенија за опремување и уредување кои ќе обезбедат функционирање на определени видови туризам | - Изработка на физибилити студија за менаџмент на отпад  - Изработка на физибилити студија за дизајнирање и опремување на јавни површини во туристички локалитети | - Меѓуопштински проблеми за ингеренциите во менаџмент со отпад |

## ЧОВЕЧКИ РЕСУРСИ И СОЦИЈАЛНА ПРИФАТЛИВОСТ НА ТУРИЗМОТ

Туризмот во општината Тетово како забележителен развоен потенцијал треба да се темели на човечките ресурси и социјалната прифатливост. Ова произлегува оттука што креативните активности во туризмот и одвивањето на работните процеси во најголема мерка не можат да се реализираат без учество на човековите способности, афинитети и вештини. Посебно е важно да се констатира дека туризмот отвора простор за вработување и по тој основ се јавува како функционална, економска и социјална категорија. Имајќи во предвид дека туризмот претставува специфична дејност во која постои динамична комуникативност помеѓу давателите на услуги и нивните корисници, нивната меѓусебна поврзаност и синергија, социјалната компонента е од суштествено значење. Поради тоа, човечките ресурси во општината треба да се стават во контекст на социјалната прифатливост на туризмот. Без социјална прифатливост туризмот би претставувал дејност која не може да има оптимален развој.

### 4.1. Човечки ресурси

Тетово е општина во која во областа на туризмот и угостителството постои потреба од ангажирање на стручна работна сила во сите домени и нивоа. Расположливоста со соодветни човечки ресурси претставува императив за квалитетна туристичка понуда. Не е доволно да се располага само со природни и културни туристички вредности туку и стручњаци кои ќе можат нив на соодветен начин да ги пласираат, а во областа на угостителството да ги изразат своите културни и професионални вредности. Во општината како позитивна карактеристика треба да се земе постоењето на средно и високо образование од оваа област. Врз основа на интересот кој постои за запишување на соодветните стручни насоки може да се констатира дека се работи за склоности кај младата популација за активен однос кон овие професии.

Високообразовните институции во Тетово школуваат соодветен кадар. На Економскиот факултет при Државниот универзитет постои насока за туризам, со што се овозможува школување кадри на највисоко ниво. Кадри кои можат да се вклучат во работните процеси од областа на економијата, правото и бизнис администрацијата се присутни не само на Државниот универзитет, туку и на Универзитетот на Југоисточна Европа.

Во рамките на средното стручно општинско училиште „Моша Пијаде“ постои четиригодишна угостителско-туристичка струка со образовен профил хотелско-туристички техничар. Овие кадри се подготвени веднаш по завршувањето да се вклучат во работните процеси или пак да го продолжат своето школување во високото образование.

Општа оценка е дека постои солидна основа за продуцирање стручни кадри кои можат да одговорат на современите предизвици во развојот на туризмот и угостителството во општината Тетово. Придобивки од овие потенцијали има не само реалниот сектор , туку и образованието и културата бидејќи тие можат да се вклучат во активностите поврзани со пренесување искуства и знаења на кадри кои не се од ваков образовен профил.

Евидентна е потребата од дополнително надградување на стекнатите образовни знаења преку различни тренинг програми, обуки и трибини. Овие неформални образовни активности се однесуваат како на тесностручниот кадар во форма на доживотно учење, така и на кадрите кои треба да ги добијат првите знаења од оваа област. Неформалното образование се однесува како на сервисните услуги, така на туристичкото водење и менаџментските квалитети на вработените во туристичките агенции.

Во општината изразит е недостатокот на туристички аниматори кои добро ги познаваат можностите за креативен однос на туристите во рамките на туристичките производи како во однос на угостителството, така во престојот на отворено во општината Тетово како туристичка дестинација.


За да може да се утврди местото на вработеноста во угостителско-туристичкиот сектор во Општина Тетово во Полошкиот регион и меѓусебниот однос на општините во овие рамки извршена е компаративна анализа која е прикажана во табела бр. 7:

Табела бр. 7 - Број на вработени во угостителски капацитети во Полошкиот плански регион

|  |  |  |
| --- | --- | --- |
| **Вработени во угостителството, по општини, според Пописот на угостителството, 2008** | | |
| **Простор** | **Број на вработени** | **Учество во регионот ( %)** |
| **Боговиње** | 254 | 9,50 |
| **Брвеница** | 56 | 2,09 |
| **Врапчиште** | 227 | 8,49 |
| **Гостивар** | 635 | 23,75 |
| **Желино** | 227 | 8,49 |
| **Јегуновце** | 46 | 1,72 |
| **Маврово и Ростуша** | 44 | 1,64 |
| **Теарце** | 75 | 2,80 |
| **Тетово** | 1.109 | 41,48 |
| **Вкупно** | 2.673 | 100,00 |

*Извор: Државен Завод за статистика, www.stat.gov.mk*

График бр. 4 – Процентуален сооднос на бројот на вработени во угостителски капацитети на Полошки плански регион



Од табеларниот преглед бр.7 и графиконот бр. 4 може да се воочи дека Тетово има водечка улога според вработеноста во угостителско- туристичкиот сектор на Полошкиот регион. Вкупниот број на вработени, според пописот од 2008 година, изнесувал 1.109 што претставува учество од 41,48% во вкупната вработеност на овој сектор во регионот. Следат Гостивар, Боговиње и Врапчиште кои регистрираат позабележително учество во вработеноста на овој сектор во однос на останатите општини. Меѓутоа, сепак заостануваат зад Општина Тетово.

За да може да се види нивото на вработеност во угостителските објекти потребно е да се споредат учествата во Република Македонија. Тие се дадени во табела бр. 8

Табела бр. 8 - Обем на вработеност и угостителските објекти на Тетово и нивно учество во Република Македонија

|  |  |  |  |
| --- | --- | --- | --- |
| **Број на вработени** | **Учество во РМ во %** | **Број на угостителски објекти** | **Учество во РМ во %** |
| 1109 | 6,84 | 412 | 8,69 |

*Извор: Државен Завод за статистика, www.stat.gov.mk*

Во Општина Тетово, вкупниот број на вработени во вкупно 412 угостителски капацитети изнесува 1.109 вработени според пописот на угостителството 2008 година (Државен завод за статистика на Р.М., макстат база, 2016 година). Тоа претставува учество од 6,84% во Република Македонија. Учеството пак на угостителските објекти во Република Македонија е 8,69%. Ова укажува дека вработеноста заостанува зад учеството на угостителските објекти на општината на државно ниво. Може да се констатира дека постои простор за зголемување на вработеноста во овој сектор, со што може да се достигне нивото на учество на угостителските објекти во Република Македонија. Подигнувањето на вработеноста на повисоко ниво ќе придонесе кон подобрување на квалитетот на услугите затоа што вработеноста претставува значаен фактор кој го условува зголемувањето на обемот на сместувачки капацитети, туристичката посетеност и престој.

### 4.2. Социјална прифатливост

Социјалната прифатливост претставува важен фактор во рецептивната сфера на Општина Тетово. Таа е значаен фактор во развојот на туризмот со оглед на тоа дека неприфаќањето на туристичката посета би ја ставило општината во инфериорна положба. Карактеристика на тетовскиот простор е присуство на традиционализам во поглед на социјалните односи меѓу давателите на услуги и корисниците на услуги. Тоа подразбира дека во определени сегменти се присутни аверзии кон туристите бидејќи туристите можат да ги пореметат овие односи. Меѓу населението слабо е изразена подготовката да се заработува од давање услуги за закуп и други форми на домашно сместување. Ова е посебно присутно во селските средини.

Традицијата во Општина Тетово е со изразена гостопримливост, меѓутоа таа нема деловен карактер со што би се придонесло кон зголемување на семејниот буџет. Овој факт на традиционалност во гостопримството претставува забележителен потенцијал кој е насочен кон позитивен третман на туризмот и туристите и активирање посебно на женската популација.

Во оваа смисла, во општината не се доволно изразени можностите во форма на трибини , тренинзи, обуки и работилници или пак кампања , со кои би се делувало на подигнување на свеста за предностите на ваквите активности и во контекст на рушење на појавите на предрасуди. Тоа би довело до промоција на гостопримството како препознатлива категорија при настапот на туристичките пазари и изразита вредност како социјална категорија.

**SWOT АНАЛИЗА НА ЧОВЕЧКИ РЕСУРСИ И СОЦИЈАЛНА ПРИФАТЛИВОСТ НА ТУРИЗМОТ**

|  |  |  |  |
| --- | --- | --- | --- |
| **ПРЕДНОСТИ** | **НЕДОСТАТОЦИ** | **МОЖНОСТИ** | **ЗАКАНИ** |
| - Постоење на средни и високо образовни институции од областа на туризмот и угостителството | - Слаба застапеност на стручен кадар  - Отсуство на центар за неформално образование во туризмот и угостителството | - Доедукација и преквалификација на кадарот  - Стипендирање на кадри од страна на бизнис секторот | - Слаба заинтересираност за вакви обуки од областа на туризмот и угостителството |
| - Кадровска екипираност за управување и работни активности во туризмот | - Слаба поврзаност меѓу туристичките агенции и непосредните даватели на угостителски услуги | - Поврзување со меѓународни туроператори | - Слаба застапеност на центри за тренинг активности |
| - Обуки за туристички водичи, придружници, аниматори и менаџери на туристички агенции | - Слаб пласман на обучени кадри од овој профил | - Спроведување на обуки од високо-образовните институции |  |
| - Високо учество на вработеност во угостителството на регионално ниво | - Заостанување зад вработеноста во овој сектор на ниво на РМ | - Зголемување на обемот на угостителско-туристичките единици | - Ниски плати во туризмот и угостителството |
| - Гостољубивост на населението | - Традиционализам во социјалните односи | - Активности за подигнување на свеста на населението за придобивките од туризмот и угостителството |  |

## 5. АНАЛИЗА НА РАЗВОЈНИ ИНДИКАТОРИ

Развојните индикатори на туризмот во Општина Тетово ги опфаќаат обемот и динамиката на посетеност и престој, потрошувачката, квалитативните карактеристики на туристички производи, остварени ноќевања, сместувачки капацитети, вработеност и дистрибуирани приходи во туризмот. Развојните индикатори ќе се анализираат со цел да се утврдат состојбите во оваа сфера и да се осмислат подобрувањата кои водат кон развој на туризмот. Односот помеѓу остварените ноќевања и посетеноста ни овозможува да ја согледаме динамиката на просечниот престој на туристи во општината.

График бр. 5 – Развојни индикатори

### 5.1 Посетеност

Посетеноста е основен развоен индикатор. Тој овозможува да се согледаат карактеристиките на посебен сегмент од туристичкиот промет во квантитативна смисла и да се утврдат и изменат неповолните вредности. Врз основа на овие показатели треба да се димензионираат можните подобрувања кои ќе се презентираат како квалитативни решенија. Карактеристиките на туристичката посетеност се илустрирани на начин кој е презентиран преку посебни показатели.


Во следната табела бр. 9 и графиконот бр.6 е даден обемот, структурата и динамиката на туристичка посетеност за последните 10 години.

Табела бр. 9 – Обем, динамика и структура на туристичката посетеност во општината Тетово за периодот 2006-2015

|  |  |  |  |  |  |  |
| --- | --- | --- | --- | --- | --- | --- |
| Година | **Број на домашни туристи** | Индекс база 2006 | **Број на странски туристи** | Индекс база 2006 | **Вкупно** | Индекс база 2006 |
| 2006 | **2.672** | 100,00 | **4.849** | 100,00 | **7.521** | 100,00 |
| 2007 | **2.082** | 78,00 | **4.251** | 88,00 | **6.333** | 84,00 |
| 2008 | **2.279** | 85,00 | **6.717** | 139,00 | **8.996** | 119,00 |
| 2009 | **4.321** | 162,00 | **3.997** | 82,00 | **8.318** | 111,00 |
| 2010 | **3.728** | 140,00 | **3.607** | 74,00 | **7.335** | 98,00 |
| 2011 | **2.882** | 107,00 | **2.407** | 50,00 | **5.289** | 70,00 |
| 2012 | **3.091** | 116,00 | **2.009** | 41,00 | **5.100** | 68,00 |
| 2013 | **3.112** | 116,00 | **3.310** | 68,00 | **6.422** | 85,00 |
| 2014 | **3.306** | 124,00 | **3.298** | 68,00 | **6.604** | 88,00 |
| 2015 | **4.038** | 151,00 | **3.858** | 80,00 | **7.896** | 105,00 |

*Извор:МАК-СТАТ база на податоци, ДЗС на РМ, сопствени пресметки*

График бр. 6 – Графички преглед на динамиката на домашната и странската туристичка посетеност во општината Тетово за периодот 2006-2015



Од табеларниот и графичкиот преглед може да се воочи забележителна нестабилност во поглед на туристичката посетеност. Имено, следејќи го десетгодишниот период на развој воочливо е дека во вкупниот број на туристи во првата анализирана година во однос на базната 2006 доаѓа до намалување. Веќе наредните две години се бележи извесно зголемување. Во периодот од 2010-2014 година индексот покажува намалување с’е до 2015 година. Ваквата состојба упатува на нестабилен однос кон сегментацијата на туристичкиот пазар и користењето на бенефициите кои стојат на располагање. Посебно тоа се однесува на странските туристи. Кај нив имаме забележително намалување на посетеноста во континуитет со исклучок на 2008 година кога е забележан подем. Најниско ниво на посетеност се бележи во 2011 и 2012 година кога се преполовува посетеноста од страна на странските туристи (Индекс 50,00 и индекс 49,00). Намалувањето во однос на базната година има континуитет до последната анализирана година (2015). За разлика од странскиот туристички промет, домашниот туристички промет бележи воочлив пораст. Исклучок се 2007 и 2008 година. Во останатите години сè до последната има реализација која е поголема од базната 2006 година. Ова треба да се означи како позитивен тренд бидејќи тој не успеал да се реализира на ниво на Република Македонија.

Затоа се наметнува заклучок дека е потребно континуитетот во порастот на домашната туристичка посетеност да се одржи, а странската посетеност да се унапреди . Унапредувањето треба да биде во насока на приспособување на туристичката понуда кон странските туристи и да се утврдат емитивните зони при настапот на туристичкиот пазар


За да можеме да го воочиме местото на општината Тетово во Република Македонија и Полошкиот плански регион во поглед на реализираните туристички доаѓања, направена е компаративна анализа. Таа е дадена во табела бр. 10 и Графикон бр. 7.

Табела бр. 10 - Динамика на процентуално учество на остварената туристичка посетеност на Општина Тетово во однос на посетеноста во Република Македонија и Полошкиот плански регион, во илјади за периодот од 2006-2015 г.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Простор и учество** | **Година** | | | | | | | | | |
| **2006** | **2007** | **2008** | **2009** | **2010** | **2011** | **2012** | **2013** | **2014** | **2015** |
| **Општина Тетово** | 7,52 | 6,33 | 9,00 | 8,32 | 7,34 | 5,29 | 5,10 | 6,42 | 6,60 | 7,90 |
| **Република Македонија** | 499,47 | 536,21 | 605,32 | 587,77 | 586,24 | 647,56 | 663,63 | 701,79 | 735,65 | 816,06 |
| **% учество на општина Тетово во национални рамки** | 1,50 | 1,18 | 1,49 | 1,42 | 1,25 | 0,82 | 0,77 | 0,91 | 0,89 | 0,97 |
| **Полошки регион** | 21,90 | 17,19 | 19,15 | 31,60 | 31,83 | 29,15 | 29,90 | 30,82 | 29,14 | 30,20 |
| **% учество на Општина Тетово во регионални рамки** | 34,33 | 36,83 | 47,00 | 26,33 | 23,06 | 18,15 | 17,05 | 20,83 | 22,65 | 26,16 |

*Извор:МАК-СТАТ база на податоци, ДЗС на РМ, сопствени пресметки*

График бр. 7 – Графички приказ на динамиката на процентуалното учество на остварената туристичка посетеност на општината Тетово во регионални и национални рамки за периодот од 2006-2015 год.



Следејќи ја динамиката на процентуалното учество на посетеноста на Општина Тетово во однос на Република Македонија и Полошкиот регион може да се констатира дека таа во голема мерка коинцидира со утврдените карактеристики во овој поглед. Имено, општината Тетово во базната 2006 година во туристичкиот промет на Република Македонија учествувала со 1,5%. Карактеристично е дека ова скромно учество во наредниот период перманентно се намалува за во последната анализирана година (2015) да достигне најниско ниво. Што се однесува до учеството на општината Тетово во регионални рамки, присутна е нестабилност. Во првите три анализирани години се бележи извесен подем за во наредниот период од 2009 година до 2012 година да дојде забележително намалување на учеството. Во периодот од 2013-2015 година постои тенденција на пораст на посетеноста, меѓутоа не е достигнато нивото од 2006 година, односно највисокото ниво реализирано во 2008 година.

Ова упатува на евидентна потреба за промена на состојбите кон подобрување со што би се запрела тенденцијата на намалено учество на општината Тетово на државно ниво, а на регионално ниво да се обезбеди стабилност во порастот на посетеноста и учеството.

### 5.2 Престој

Карактеристиките на остварените ноќевања се однесуваат на прифатливоста на туристичката понуда од страна на туристите од гледна точка на квалитетот на услугите кои се добиваат во општината Тетово. Во следната табела бр. 11 и графиконот бр. 8 е даден обемот, структурата и динамиката на остварените ноќевања за последните 10 години.

Табела бр. 11 - Обем, динамика и структура на остварените ноќевања во општината Тетово за периодот од 2006-2015 год.

|  |  |  |  |  |  |  |
| --- | --- | --- | --- | --- | --- | --- |
| Година | **Остварени ноќевања на домашни туристи** | Индекс база 2006 | **Остварени ноќевањана странски туристи** | Индекс база 2006 | **Вкупно** | Индекс база 2006 |
| 2006 | **6.118** | 100,00 | **8.425** | 100,00 | **14.543** | 100,00 |
| 2007 | **4.615** | 75,00 | **7.937** | 94,00 | **12.552** | 86,00 |
| 2008 | **4.706** | 77,00 | **9.775** | 116,00 | **14.481** | 99,00 |
| 2009 | **9.389** | 153,00 | **7.523** | 89,00 | **16.912** | 116,00 |
| 2010 | **8.652** | 141,00 | **6.390** | 76,00 | **15.042** | 103,00 |
| 2011 | **7.096** | 116,00 | **5.026** | 60,00 | **12.122** | 83,00 |
| 2012 | **7.923** | 130,00 | **3.707** | 44,00 | **11.630** | 80,00 |
| 2013 | **7.751** | 127,00 | **7.827** | 93,00 | **15.578** | 107,00 |
| 2014 | **7.452** | 122,00 | **5.918** | 70,00 | **13.370** | 92,00 |
| 2015 | **8.139** | 133,00 | **9.006** | 107,00 | **17.145** | 118,00 |

*Извор:МАК-СТАТ база на податоци, ДЗС на РМ, сопствени пресметки*

График бр. 8 – Графички приказ на динамиката на остварените ноќевања на домашните и странските туристи во општината Тетово за периодот од 2006-2015 год.

Остварениот престој во најголема мерка коинцидира со посетеноста. Имено, вкупниот број на остварени ноќевања има забележителна нестабилност во однос на базната 2006 година. И во овој поглед периодот на намалување се заменува со пораст. Тоа посебно се однесува на престојот на странските туристи. Најниско ниво се забележува во 2011 и 2012 година. И целиот десетгодишен период е карактеристичен по скромната реализација. Единствен пораст се бележи само во 2008 година и во 2015 година. Кај домашните туристи, наспроти ваквата констатација, после забележителниот пад во 2007 и 2008 година доаѓа до евидентно зголемување кое се следи низ целиот период до 2015 година. Ваквите показатели ни зборуваат дека е неопходно содржината на престојот да се подобри и да одговара на странската побарувачка. Така ќе се задржи зголемувањето во 2015 година како континуитет за стратешки определениот период.


За да можеме да ја утврдиме релевантноста на динамиката на престој на туристите во Општина Тетово, потребно е да се согледа и учеството на овие показатели во остварените ноќевања на Република Македонија и Полошкиот плански регион. Овие показатели се дадени во табела бр. 12 и графикон бр. 9

Табела бр. 12 - Динамика на процентуално учество на остварените ноќевања на Општина Тетово во однос на ноќевањата на Република Македонија и Полошкиот плански регион, во илјади за периодот од 2006-2015 год.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Простор** | **Вкупно** | | | | | | | | | |
| **2006** | **2007** | **2008** | **2009** | **2010** | **2011** | **2012** | **2013** | **2014** | **2015** |
| **Општина Тетово** | 14,54 | 12,55 | 14,48 | 16,91 | 15,04 | 12,12 | 11,63 | 15,58 | 13,37 | 17,15 |
| **Република Македонија** | 1.917,40 | 2.019,71 | 2.235,52 | 2.101,60 | 2.020,21 | 2.173,03 | 2.151,69 | 2.157,17 | 2.195,88 | 2.394,20 |
| **% учество на Општина Тетово во национални рамки** | 0,75 | 0,62 | 0,64 | 0,80 | 0,74 | 0,55 | 0,54 | 0,72 | 0,60 | 0,71 |
| **Полошки регион** | 53,82 | 37,99 | 45,35 | 61,15 | 61,46 | 54,79 | 56,06 | 61,65 | 54,42 | 60,57 |
| **% учество Општина Тетово во регионални рамки** | 27,01 | 33.03 | 31,92 | 27,65 | 24,47 | 22,12 | 20,74 | 25,27 | 24,56 | 28,3 |

*Извор:МАК-СТАТ база на податоци, ДЗС на РМ, сопствени пресметки*

График бр. 9 – Графички приказ на динамиката на процентуалното учество на остварените ноќевања на општината Тетово во регионални и национални рамки за периодот од 2006-2015 год.



Параметрите за процентуално учество на остварените ноќевања во Општина Тетово во остварените ноќевања на Република Македонија и Полошкиот плански регион покажуваат дека општината Тетово има скромно учество на државно ниво. Тоа е конзистентно во целиот анализиран период. Неговата динамика покажува само мали отстапувања кои не оддаваат поинакви резултати во насока на подобрување на состојбите.

Во регионалниот контекст, учеството е на ниво од околу 25 - 33%. Развојната динамика покажува дека отстапувањата се релативно мали и ја следат динамиката во Полошкиот регион. Ако се споредат овие показатели по години, се воочува дека постои простор за унапредување на туристичката посетеност бидејќи ресурсите што ги поседува општината дозволуваат креирање на туристички производи кои можат да го задржат интересот на туристите во подолг период.

Имајќи ги во предвид гореприкажаните индикатори за обемот и динамиката на престој, може да се заклучи дека е неопходно не само да се подобри туристичката понуда на самите атрактивности, туку и да се вложат напори за подобрување на услугите кои би биле прифатливи за туристичка та клиентела. Динамиката на престојот е посебно важна за престојот на странските туристи.

Во овој контекст треба да се има во предвид и ценовната политика која треба да биде приспособена на можностите на сегментираната туристичка побарувачка . Соодветниот квалитет на услуги е исто така важен предуслов во забрзување на динамиката на престој во Општина Тетово.

### 5.3 Просечен престој на туристите и негова динамика во Општина Тетово

Просечниот престој на туристи во Општина Тетово ни го изразува нивото на интерес на посетителите кон содржината на туристичката понуда. Анализата покажува во која мерка туристите ги прифаќаат условите кои се нудат во општината Тетово. Бидејќи е потребно овој параметар да се следи во контекст на посетеноста и престојот, во табела бр. 13 и графикон бр. 10 се дадени времето и динамиката на просечниот престој за анализираниот десетгодишен период.


Табела бр. 13 - Обем и динамика на просечниот престој на туристите во Општина Тетово за периодот од 2006-2015

во денови

|  |  |  |  |
| --- | --- | --- | --- |
| **Година** | **Просечен престој на домашни туристи** | **Просечен престој на странски туристи** | **Просечен престој на вкупниот број** |
| **2006** | 2,29 | 1,74 | 1,93 |
| **2007** | 2,22 | 1,87 | 1,98 |
| **2008** | 2,06 | 1,46 | 1,61 |
| **2009** | 2,17 | 1,88 | 2,03 |
| **2010** | 2,32 | 1,77 | 2,05 |
| **2011** | 2,46 | 2,09 | 2,30 |
| **2012** | 2,56 | 1,85 | 2,28 |
| **2013** | 2,49 | 2,36 | 2,43 |
| **2014** | 2,25 | 1,79 | 2,03 |
| **2015** | 2,02 | 2,33 | 2,17 |

*Извор:МАК-СТАТ база на податоци, ДЗС на РМ, сопствени пресметки*

График бр. 10 – Графички приказ на динамиката на просечниот престој на домашните и странските туристи во општината Тетово за периодот од 2006-2015 год.



Од показателите во табелата бр. 12 и графиконот бр. 8 може да се види дека просечниот престој на вкупниот број туристи бележи релативно зголемување. Оваа тенденција е присутна до 2013 година, кога е достигнат просечен престој од 2,43 дена. Истата година просечниот престој во Република Македонија изнесувал 3,7 дена што укажува на релативно заостанување на реализираниот престој во Тетово, но затоа во однос на просечниот престој во однос на Полошкиот регион кој изнесувал 2 дена е подолг во општината (Државен завод за статистика на Р.М., макстат база,2016). Тоа зборува дека општината во рамките на Полошкиот регион има добра позиција која може да се унапредува. Овие односи се задржани и во последната анализирана година.

Воочлива нестабилност во просечниот престој е забележана како кај домашните така и кај странските туристи. Кај домашните туристи највисоко ниво на просечен престој е забележано во 2012 година (2,56 дена), а кај странските туристи во 2013 (2,36 дена) и 2015 (2,33 дена). Овие индикатори ни овозможуваат да констатираме дека постои простор за зголемување на просечниот престој на денови со што би се зголемила и туристичката потрошувачка.

Показателот дека просечниот престој кај странските туристи се зголемил во последната година и го надминува просечниот престој на странските туристи во Република Македонија (2,13 дена) и Полошкиот регион (2 дена) упатува на тоа дека се преземени позитивни чекори од кои можеме да очекуваме понатамошно зголемување на просечниот престој на странските туристи.

Кај домашните туристи просечниот престој во 2015 година (2,02 дена) заостанува зад реализираниот престој во Република Македонија (4,1 дена). Тоа зборува дека е потребно на овој план да се преземат активности кои ќе ја подобрат оваа конјунктура.

## 6.СЕЗОНАЛНОСТ


Сезоналноста како еден од најголемите проблеми во туризмот ќе ја утврдиме преку анализата на временските серии во периодот од 2006-2015 година кај домашните и странските туристи во општината. Овие параметри се дадени во следната табела бр. 14

Табела бр. 14- Временска серија на посетеност на домашни и странски туристи во Тетово по месеци и години

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Година | Структура | Јан | фев | мар | апр | мај | јуни | јули | авг | септ | окт | ное | дек |
| 2006 | Домашни | 682 | 469 | 391 | 65 | 106 | 31 | 148 | 264 | 345 | 38 | 56 | 77 |
| Странски | 744 | 724 | 658 | 332 | 198 | 216 | 338 | 460 | 434 | 227 | 235 | 272 |
| **Вкупно** | **1426** | **1193** | **1049** | **397** | **304** | **247** | **486** | **724** | **779** | **265** | **291** | **349** |
| 2007 | Домашни | 153 | 306 | 192 | 77 | 399 | 249 | 96 | 158 | 80 | 221 | 124 | 180 |
| Странски | 381 | 380 | 371 | 276 | 362 | 312 | 258 | 245 | 276 | 342 | 324 | 650 |
| **Вкупно** | **534** | **686** | **563** | **353** | **761** | **561** | **354** | **403** | **356** | **563** | **448** | **830** |
| 2008 | Домашни | 746 | 284 | 159 | 113 | 198 | 181 | 177 | 129 | 59 | 74 | 54 | 105 |
| Странски | 872 | 493 | 365 | 324 | 454 | 185 | 431 | 331 | 200 | 199 | 158 | 426 |
| **Вкупно** | **1618** | **777** | **524** | **437** | **652** | **366** | **608** | **460** | **259** | **273** | **212** | **531** |
| 2009 | Домашни | 735 | 643 | 294 | 118 | 512 | 427 | 467 | 130 | 356 | 271 | 129 | 209 |
| Странски | 644 | 459 | 451 | 209 | 347 | 336 | 280 | 178 | 233 | 187 | 249 | 426 |
| **Вкупно** | **1379** | **1102** | **745** | **327** | **859** | **763** | **747** | **308** | **589** | **458** | **378** | **635** |
| 2010 | Домашни | 929 | 668 | 515 | 107 | 400 | 90 | 182 | 144 | 50 | 257 | 146 | 240 |
| Странски | 480 | 358 | 358 | 250 | 340 | 255 | 434 | 259 | 200 | 241 | 218 | 214 |
| **Вкупно** | **1409** | **1026** | **873** | **357** | **740** | **345** | **616** | **403** | **250** | **498** | **364** | **454** |
| 2011 | Домашни | 530 | 318 | 291 | 188 | 232 | 188 | 206 | 92 | 152 | 109 | 176 | 136 |
| Странски | 645 | 752 | 248 | 99 | 313 | 123 | 162 | 94 | 56 | 154 | 45 | 186 |
| **Вкупно** | **1175** | **1070** | **539** | **287** | **545** | **311** | **368** | **186** | **208** | **263** | **221** | **322** |
| 2012 | Домашни | 304 | 318 | 263 | 122 | 160 | 170 | 155 | 71 | 106 | 90 | 125 | 125 |
| Странски | 760 | 676 | 254 | 114 | 151 | 213 | 214 | 166 | 113 | 150 | 52 | 197 |
| **Вкупно** | **1064** | **994** | **517** | **236** | **311** | **383** | **369** | **237** | **219** | **240** | **177** | **322** |
| 2013 | Домашни | 631 | 467 | 551 | 122 | 171 | 228 | 197 | 216 | 141 | 192 | 156 | 238 |
| Странски | 667 | 714 | 525 | 52 | 52 | 65 | 81 | 122 | 72 | 325 | 135 | 302 |
| **Вкупно** | **1298** | **1181** | **1076** | **174** | **223** | **293** | **278** | **338** | **213** | **517** | **291** | **540** |
| 2014 | Домашни | 536 | 636 | 216 | 177 | 246 | 173 | 266 | 318 | 135 | 154 | 163 | 279 |
| Странски | 808 | 505 | 288 | 195 | 140 | 89 | 230 | 222 | 136 | 107 | 117 | 469 |
| **Вкупно** | **1344** | **1141** | **504** | **372** | **386** | **262** | **496** | **540** | **271** | **261** | **280** | **748** |
| 2015 | Домашни | 869 | 853 | 676 | 369 | 210 | 295 | 388 | 215 | 157 | 218 | 186 | 192 |
| Странски | 800 | 719 | 499 | 377 | 143 | 205 | 214 | 234 | 183 | 103 | 198 | 363 |
| **Вкупно** | **1669** | **1572** | **1175** | **746** | **353** | **500** | **602** | **449** | **340** | **321** | **384** | **555** |
| **СРЕДНА ВРЕДНОСТ** | Домашни | 611,5 | 496,2 | 354,8 | 145,8 | 263,4 | 203,2 | 228,2 | 173,7 | 158,1 | 162,4 | 131,5 | 178,1 |
| Странски | 680,1 | 578 | 401,7 | 222,8 | 250 | 199,9 | 264,2 | 231,1 | 190,3 | 203,5 | 173,1 | 350,5 |
| **Вкупно** | **1291,6** | **1074,2** | **756,5** | **368,6** | **513,4** | **403,1** | **492,4** | **404,8** | **348,4** | **365,9** | **304,6** | **528,6** |

*Извор:МАК-СТАТ база на податоци, ДЗС на РМ, сопствени пресметки*

Графикон бр. 11 - Динамика на сезоналноста на бројот на домашните и странските туристи во Општина Тетово во периодот од 2006-2015 година



Од податоците во табеларниот преглед бр.14 и графиконот бр. 11 може да се констатира дека во Општина Тетово сезоналноста е изразена со поголема концентрација во зимскиот период декември-март. Ова упатува на заклучок дека доминантна улога во сезонскиот карактер има зимскиот туризам. Најниско ниво на посетеност има во периодот септември-ноември и во април месец. Соодносите во сезоналноста на странските и домашните туристи не даваат големо отстапување. Според тоа се наметнува ставот дека е потребно да се унапреди посетеноста во вонсезонскиот период во форма на рекреативни активности на Шар Планина во лето и културни содржини во текот на целата година со посебен акцент на пролетните и есенските месеци. Можни форми во оваа смисла би биле конгресната понуда, саемски манифестации, културни, спортски и рекреативни настани со анимациски содржини.

## 7. ТУРИСТИЧКА ПОТРОШУВАЧКА

Туристичката потрошувачка претставува индикатор кој во голема мерка го определува БДП од овој сектор. Врз основа на добиените податоци од WTTC (Travel & Tourism Economic Impact 2016, Macedonia) утврдивме дека учеството на туризмот во Република Македонија во вкупниот БДП изнесува 1,5%, односно 144.647.000 УСД. Просечната потрошувачка во Република Македонија изнесува 67 УСД. Земајќи ја во предвид оваа вредност можеме да ја искористиме аналогно на Тетово. Имајќи го има ова во предвид можеме да ја презентираме туристичката потрошувачка во следната табела број 15.

Табела бр. 15 - Обем и динамика на просечни остварени приходи според просечната потрошувачка во Општина Тетово

|  |  |  |
| --- | --- | --- |
| Година | Остварени приходи туристичкиот промет | Индекс база 2006 |
| 2006 | **974.381** | 100,00 |
| 2007 | **840.984** | 86,30 |
| 2008 | **970.227** | 99,57 |
| 2009 | **1.133.104** | 116,29 |
| 2010 | **1.007.814** | 103,43 |
| 2011 | **812.174** | 83,35 |
| 2012 | **779.210** | 79,96 |
| 2013 | **1.043.726** | 107,11 |
| 2014 | **895.790** | 91,93 |
| 2015 | **1.148.715** | 117,89 |

*Извор:МАК-СТАТ база на податоци, ДЗС на РМ, сопствени пресметки*

Од табеларниот и графичкиот преглед се гледа дека туристичката потрошувачка ја следи туристичката посетеност и престој. Од податоците во табелата може да се воочи дека постои определена нестабилност во остварените приходи. Во однос на базната 2006 година тие се намалуваат до 2009 и 2010 год. кога се реализираат поголеми приходи. Во 2011 и 2012 год. доаѓа до повторно намалување, до најниско ниво. Пораст се забележува во 2013, а пад во 2014 год. Највисоки приходи се забележани во последната анализирана година. Тие изнесуваат 1.148.715 УСД.

Присутните нестабилности во остварените приходи треба да се избегнат и да се воспостави стабилност на овој план. Преземањата во подобрувањето на услугите треба да овозможат порастот од 2015 да продолжи и во стратегискиот период во наредните пет години. Интервенцијата на државата во поглед на субвенционирањето на странската посетеност се одразува на зголемувањето на туристичката потрошувачка на оваа категорија. Тоа треба да биде исто така една од мерките која би се искористила во обезбедувањето на континуирано зголемување на приходите од туризмот во општината.

## 8. КВАЛИТАТИВНИ КАРАКТЕРИСТИКИ НА ТУРИСТИЧКИТЕ ПРОИЗВОДИ

Квалитетот на туристички производи претставува најзначајната компонента во пласманот на туристичката понуда. Согледувајќи ги состојбите во Општина Тетово, може да се констатира дека најголем број од аранжманите се од иницијативен карактер и се однесуваат на понуда која е надвор од општината и Република Македонија. Најчесто тоа се аранжмани за туристички престој во Албанија, Бугарија,Турција Грција, Црна Гора и Хрватска.

Врз основа на субвенционирањето на странскиот туристички промет, посетеноста на Македонија како таргет дестинација на светската туристичка мапа, порасна енормно во последните години.

Голем број агенции од државата во својата програма ја имаат и општината Тетово како дел од македонската и балканската тура во регионот. Најчесто тоа се кружни тури со посета на две, три или повеќе земји, локалитети и објекти. Програмите за посета во Македонија се најчесто со посета на повеќе градови и ноќевања во Охрид и Скопје. Општината Тетово е меѓу дестинациите во Македонија. Во Тетово како град најчесто се посетуваат Бекташиското Харабати Баба Теќе и Шарената Џамија , а се прави и панорамски разглед на градот. При посетата преовладуваат турски туристи кои прават најчесто кружни тури во регионот на Балканот и за кои висината на субвенцијата изнесува 15 евра по пристигнат турист. Агенции кои во своите туристички производи ја имаат вклучено посетата на општината Тетово како дел од програмските содржини се Генералтурист, Караџи Турс Балкан и Атлас Корпорејшн. Во зависност од видот на превозот различна е висината на субвенцијата, меѓутоа тоа се најчесто кружни тури за кои висината е 15 евра по пристигнат странски турист (Агенција за промоција и поддршка на туризмот на Р.М.,Сектор за субвенции, 2016).

Ваквиот развој на агенциското работење има позитивни карактеристики и може да биде поттик за вклучување и на другите туристички агенции во областа на дојдовен , т. е. рецептивен туризам. Анализата ни покажува дека од воведувањето на мерките на субвенционирање на странската посетеност овој пристап полека се менува така што се присутни аранжмани од следниве два вида. Едниот се однесува на елементи од понудата кои се во општината Тетово и регионот, а другиот се однесува на врзани тури со земји надвор од Република Македонија и балканскиот регион при што посетата на Тетово има свое место.

Со оглед на тоа дека е присутна нестабилност во туристичкиот промет, посебно кај странските туристи каде што не е достигнато нивото во периодот од 2006-2008 година, неопходно е да се пристапи кон поорганизиран начин на промоција и дистрибуција на туристички производи на странскиот туристички пазар. Многу е важно да се изврши сегментација на туристичката клиентела и во таа смисла да се одговори на барањата на туристите.

Подемот на домашни туристи упатува на тоа дека постои зголемен интерес за престој во Тетово како дестинација што упатува дека треба да се насочи исто така внимание и кон креирање на туристички производи наменети за домашните туристи. Анализата во оваа сфера покажува дека сосема е мал бројот на вака креирани туристички производи.

## 9. ПРИОРИТЕТНИ ТУРИСТИЧКИ ПАЗАРИ

Определувањето на приоритетните туристички пазари е издржан пристап во унапредувањето на пласманот на туристичките производи. За да можат да се определат, потребно е утврдување на емитивните зони како основа во маркетиншкиот третман. Емитивните зони претставуваат просторни целини од национален и меѓународен карактер од кои доаѓаат туристи во општината Тетово и Полошкиот регион.

Определувањето на домашните емитивни зони во рамките на Република Македонија е јасно индицирано според гравитационите карактеристики на средини во кои бројот на жители е релативно голем. Основна емитивна зона е Скопје, град со најголем број на жители во државата, високо ниво на аспирации кон зимско-рекреативни активности и културни содржини. Гостивар може да се третира како емитивна зона базирана на непосредната близина до Тетово како гравитационен простор. Трета зона претставува Куманово. Тетово со своите ресурси, посебно во планинскиот појас е најблиска дестинација. Останатите поголеми градски средини се исто така потенцијални емитивни зони за кои треба да се пристапи со промотивни активности и обработка на пазарот.


Што се однесува до меѓународните емитивни зони, треба да се констатира дека е неопходно следење на туристичкиот промет во општината Тетово. Добиените резултати треба да ја дадат оваа индикација. Со оглед на тоа што странските туристи се евидентирани по рецептивните простори, анализата ќе ги третира на соодветен начин. Емитивните зони се добиени врз база на анализа на странската посетеност по земја на потекло во периодот 2006-2015 година. Имајќи во предвид дека емитивноста припаѓа на оние земји кои оствариле највисок промет и се традиционални посетители на општината, анализата ќе ги опфати токму движењата од овие просторни целини. Емитивноста е содржана во најголемата посетеност на странските туристи во Тетово чиј обем ни е даден во следната табела бр. 16.

Табела бр. 16 - Обем на странски туристи по земја на потекло во периодот 2006-2015 како основа за определување на емитивни зони за Тетово

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Земја на потекло** | **Година** | | | | | | | | | |
|  | **2006** | **2007** | **2008** | **2009** | **2010** | **2011** | **2012** | **2013** | **2014** | **2015** |
| **Австрија** | 53 | 38 | 40 | 62 | 96 | 33 | 29 | 30 | 38 | 88 |
| **Албанија** | 1099 | 1321 | 1183 | 756 | 633 | 358 | 334 | 513 | 631 | 737 |
| **Белгија** | 11 | 18 | 3 | 14 | 11 | 17 | 16 | 19 | 15 | 40 |
| **Белорусија** | 0 | 0 | 7 | 16 | 2 | 0 | 0 | 0 | 0 | 0 |
| **Босна и Херцеговина** | 65 | 79 | 21 | 64 | 58 | 19 | 39 | 30 | 17 | 76 |
| **Бугарија** | 238 | 169 | 153 | 100 | 148 | 105 | 71 | 80 | 151 | 175 |
| **Велика Британија** | 49 | 32 | 94 | 31 | 31 | 18 | 32 | 45 | 101 | 161 |
| **Германија** | 171 | 164 | 203 | 224 | 193 | 145 | 94 | 138 | 122 | 271 |
| **Грција** | 97 | 26 | 49 | 86 | 73 | 44 | 22 | 34 | 39 | 36 |
| **Данска** | 19 | 16 | 13 | 25 | 21 | 24 | 12 | 27 | 43 | 83 |
| **Естонија** | 0 | 0 | 0 | 0 | 0 | 0 | 0 | 0 | 0 | 1 |
| **Ирска** | 4 | 0 | 11 | 7 | 4 | 5 | 5 | 19 | 10 | 8 |
| **Исланд** | 5 | 0 | 0 | 0 | 0 | 0 | 0 | 4 | 2 | 4 |
| **Италија** | 79 | 93 | 99 | 70 | 125 | 99 | 112 | 124 | 107 | 151 |
| **Кипар** | 0 | 0 | 0 | 0 | 0 | 0 | 0 | 0 | 0 | 0 |
| **Косово\*** | 0 | 0 | 0 | 0 | 605 | 602 | 487 | 1145 | 718 | 1474 |
| **Латвија** | 0 | 0 | 0 | 0 | 0 | 0 | 2 | 0 | 3 | 2 |
| **Литванија** | 0 | 0 | 0 | 0 | 0 | 0 | 0 | 1 | 1 | 0 |
| **Луксембург** | 0 | 0 | 0 | 0 | 0 | 0 | 0 | 0 | 0 | 0 |
| **Малта** | 0 | 0 | 0 | 0 | 0 | 0 | 0 | 0 | 0 | 0 |
| **Норвешка** | 21 | 28 | 28 | 31 | 58 | 19 | 10 | 13 | 24 | 13 |
| **Полска** | 32 | 23 | 23 | 10 | 21 | 37 | 30 | 51 | 43 | 89 |
| **Португалија** | 3 | 2 | 0 | 0 | 5 | 3 | 1 | 3 | 1 | 2 |
| **Романија** | 40 | 25 | 42 | 21 | 39 | 12 | 10 | 37 | 26 | 8 |
| **Руска Федерација** | 5 | 2 | 0 | 2 | 17 | 17 | 16 | 17 | 17 | 5 |
| **Словачка** | 9 | 13 | 8 | 30 | 12 | 38 | 16 | 10 | 26 | 23 |
| **Словенија** | 267 | 170 | 123 | 155 | 157 | 105 | 115 | 108 | 113 | 73 |
| **Србија** | 0 | 0 | 626 | 297 | 380 | 293 | 164 | 235 | 327 | 244 |
| **Турција** | 142 | 154 | 314 | 276 | 337 | 120 | 145 | 212 | 248 | 229 |
| **Украина** | 5 | 4 | 4 | 0 | 14 | 4 | 0 | 2 | 14 | 8 |
| **Унгарија** | 13 | 13 | 6 | 33 | 12 | 12 | 14 | 19 | 42 | 33 |
| **Финска** | 17 | 6 | 7 | 10 | 3 | 11 | 1 | 2 | 0 | 18 |
| **Франција** | 38 | 34 | 87 | 42 | 76 | 37 | 24 | 22 | 13 | 14 |
| **Холандија** | 26 | 21 | 19 | 38 | 42 | 19 | 12 | 22 | 31 | 51 |
| **Хрватска** | 183 | 66 | 108 | 76 | 151 | 61 | 50 | 46 | 110 | 133 |
| **Црна Гора** | 0 | 0 | 12 | 25 | 19 | 23 | 3 | 25 | 13 | 23 |
| **Чешка** | 64 | 47 | 52 | 32 | 31 | 65 | 8 | 49 | 48 | 57 |
| **Швајцарија** | 38 | 44 | 40 | 52 | 65 | 76 | 66 | 123 | 86 | 156 |
| **Шведска** | 13 | 14 | 19 | 19 | 23 | 16 | 19 | 13 | 14 | 31 |
| **Шпанија** | 8 | 11 | 13 | 56 | 31 | 6 | 6 | 19 | 3 | 2 |
| **Други европски земји** | 104 | 444 | 917 | 1225 | 33 | 63 | 5 | 14 | 19 | 6 |
| **Канада** | 1 | 17 | 15 | 7 | 4 | 17 | 6 | 9 | 3 | 8 |
| **С А Д** | 46 | 31 | 58 | 41 | 43 | 64 | 10 | 37 | 46 | 34 |
| **Израел** | 2 | 1 | 7 | 13 | 7 | 4 | 1 | 0 | 6 | 8 |
| **Јапонија** | 2 | 0 | 3 | 0 | 0 | 0 | 1 | 0 | 2 | 0 |
| **Кина** | 0 | 0 | 0 | 0 | 2 | 1 | 0 | 0 | 0 | 5 |
| **Кореја, Република** | 0 | 0 | 0 | 0 | 1 | 3 | 0 | 0 | 2 | 0 |
| **Други азиски земји** | 0 | 0 | 0 | 0 | 11 | 16 | 16 | 9 | 7 | 23 |
| **Австралија** | 4 | 6 | 5 | 3 | 0 | 6 | 3 | 3 | 9 | 7 |
| **Нов Зеланд** | 2 | 0 | 0 | 0 | 0 | 0 | 0 | 1 | 1 | 4 |
| **Други земји од Австралија и Океанија** | 86 | 14 | 26 | 48 | 0 | 0 | 0 | 0 | 0 | 0 |

*Извор: Државен Завод за статистика, www.stat.gov.mk*

Графикон бр. 12 –Динамика на странски туристи по земја на потекло во периодот 2006-2015 во Општина Тетово



Од табеларниот преглед бр. 16 и графиконот бр. 12 се забележува дека присутна е различна структура на туристичка посетеност во анализираниот десетгодишен период. Според посетеноста можеме да воспоставиме цикличен облик на приоритетни емитивни туристички зони. Најзначајната зона ги опфаќа земјите од Балканскиот Полуостров. Втора зона е зоната на земјите од Западна и Средна Европа, а третата зона ја сочинуваат воневропските земји.

Во рамките на првата емитивна зона која ги опфаќа земјите од Балканскиот Полуостров приоритетни пазари редоследно според обем на посетеност во врз основа на евидентираноста по години се : Косово, Албанија, Србија и Турција. Косово како туристички пазар е најекспонирано бидејќи бележи најдинамичен промет. Тоа значи дека претставува и доминантен туристички пазар. Висок туристички промет остваруваат и туристите од Албанија, така што овој пазар е етаблиран како еден од круцијалните пазари. Србија како емитивен пазар ја зазема третата позиција. Туристите од оваа земја бележат извесни осцилации што упатува на тоа дека е потребно овој пазар подинамично да се обработува за да може да се обезбеди постабилна посетеност. При настапот на овие пазари потребно е да се согледа сегментацијата на туристичката клиентела базирана на демографските карактеристики и економските можности. Во овој поглед близината на просторите од соседните земји од кои доаѓаат туристите овозможува цените на услугите да се пристапни. Исто така е карактеристична високата концентрација на население во овие емитивни зони. Можноста за издвојување на сегменти на туристичката клиентела според старост и образование дозволува да можеме да констатираме дека постојат услови за организирање ученички екскурзии и престој во природа како школи со практични содржини. Понудата треба да содржи едукативно-рекреативни програми. Исто така е важно да се истакнат аспирациите за посета на сакрални објекти кои се прикладни за туристичка клиентела од земјите кои се со највисоко ниво на гравитациони тенденции. При настапот на овие туристички пазари неопходно е да се води сметка за прифатливоста на содржините на туристичките производи креирани за овие простори.

Турција е релативно нов туристички пазар што коинцидира со фактот дека таа претставува нов туристички пазар и за вкупниот туризам во Република Македонија. Оваа продорност е важна бидејќи генерално Турција и според бројот на жители и според економскиот раст претставува важна емитивна туристичка зона.

Карактеристично е дека Бугарија стагнира како туристички пазар. Меѓутоа, фактот дека станува збор за релативно мобилна клиентела посочува на потреба од респектибилен однос во креирањето на туристичките производи за пласман во оваа држава.

Диференцијацијата на емитивната зона која ги опфаќа земјите од Западна и Средна Европа овозможува утврдување на туристички пазари кои се карактеристични по високиот степен на мобилност, релативно високи платежни можности и склоност кон активен туризам со содржини што можат да се користат во текот на целата година. На тој начин тие се поволна туристичка клиентела за намалување на сезонските варијации. Како приоритетни пазари во оваа зона редоследно според обем на посетеност врз основа на евидентираноста по години се издвојуваат Словенија, Швајцарија и Австрија од Средна Европа и Германија и Велика Британија од Западна Европа. Карактеристично е дека Словенија како туристички пазар е многу интересна со оглед на тоа што поседува слични ресурси во областа на планинскиот туризам како и просторот на Шар Планина. Меѓутоа, евидентно е дека интересноста на овој пазар за посета на туристичките дестинации во општината Тетово во последните 5 години забележително се намалува, така што е потребно негово повторно освојување.

Стабилноста во посетата на германските туристи е изразена преку константниот обем кој не бележи позначајни осцилации. Затоа овој пазар има приоритетна важност во рамките на емитивната зона. Потоа следи Велика Британија. Овие пазари имаат слични карактеристики што дава можност за пласман на производи со соодветни содржини. Интересот на британскиот пазар динамично се зголемува. Со оглед на тоа дека се работи за пазар кој има светски рамки, настапот на него би носел позитивни резултати во посетеноста и општата структура на туристичкиот промет.

Воневропските земји иако имаат просторно-дифузни карактеристики како емитивна зона се интересни за развојот на туризмот во општината Тетово. Во овие широки рамки сепак се наметнуваат САД како приоритетен пазар. Доминантноста на САД како приоритет произлегува не само од фактот дека спаѓаат во групата на најразвиените земји во светот, туку и дека во САД престој или привремен престој имаат жители кои потекнуваат од Полошкиот регион. Овој сегмент реализира престој по основ на посета на роднини и пријатели и регрутира туристичка клиентела која им е блиска во САД. Затоа е потребно, при настапот на овој туристички пазар да се оди со програми кои ќе ја имаат димензијата на блискост помеѓу посетителите и давателите на услуги во третманот на туристичките производи. Тие можат дури да бидат и промотори на туристичките вредности на Тетово. Овој модел би функционирал преку здруженијата кои постојат во дијаспората.

Останатите земји во моментов се со скромни иницијативни пазарни карактеристики. Меѓутоа треба да се има во предвид дека пазарите како Кина покажуваат една општа мобилна тенденција во светски рамки. Оваа тенденција треба да се искористи во смисла на вклучување на Тетово како дел од дестинациите на Македонија кои се компонента на кружните тури на овој пазарен сегмент.

## 10. МИСИЈА И ВИЗИЈА

Општината Тетово во своите активности на туризмот гледа како на дејност која опфаќа повеќе области од општествениот и економскиот развој. Исто така, одржливиот развој на општината кој се однесува на заштита на животната средина се наоѓа во тесна врска со креирањето на туристичките политики на ова ниво. Нејзината посветеност и погледи на идниот развој имаат стратешка основа и дефинирани се како мисија и визија.

### 10.1 Визија

Општина Тетово до 2022 ќе претставува туристичка дестинација во која туристички валоризираните атрактивности и рецептивниот сектор овозможуваат конкурентност во настапот на туристичкиот пазар, заштита и хуманизација на просторот и економски и социјален просперитет на чинителите во туристичката дејност. Во туристичката дестинација се почитуваат високите стандарди при систематизацијата и категоризацијата на содржинските елементи на понудата.

### 10.2 Мисија

Туризмот во Општина Тетово се определува како дејност која овозможува одржлив развој, а во соработка со засегнатите страни препознатливост и афирмација како туристичка дестинација во национални и меѓународни рамки. Таа е основен двигател на клучните процеси и главен промотор на туристичката понуда.

## 11. СТРАТЕГИСКИ ЦЕЛИ ЗА РАЗВОЈ НА ТУРИЗМОТ ВО ОПШТИНА ТЕТОВО ДО 2022 ГОДИНА

Врз основа на вкупната анализа за карактеристиките на развојот на туризмот во Општина Тетово како и врз основа на ситуационата анализа, развојните индикатори и SWOT анализите, утврдена е основната стратешка цел и оперативните цели.

Основна стратешка цел на стратегијата е:

**Подигнување на туристичката дејност во општината на повисоко ниво што ќе генерира афирмација на општината како препознатлива туристичка дестинација на домашен и меѓународен план.**

За остварување на оваа стратешка цел дефинирани се следните оперативни цели:

**Оперативна цел 1**

**Користење и подобрување на просторните односи во развојот на туризмот**

Општината Тетово има туристичко- географска положба која треба да ја искористи на двоен начин во развојот на туризмот. Таа ѝ овозможува да ја искористи како вредност сама по себе низ призма на прифаќање транзитни туристи, но исто така да ја искористи како оперативна активност во подобрување на туристичката понуда низ призма на контактни активности со соседните општини и Косово на меѓународен план. Преку поливалентно користење на ресурсите таа треба да ја подобри содржината во туристичката понуда.

Во поглед на комуникативноста општината се наоѓа пред предизвици кои треба да ги разреши во поглед на користење на сообраќајните ресурси во општината и нејзиното окружување. Нивното подобрување ќе биде значаен чинител во развојот на туризмот. Развојот на туризмот треба да биде во корелативна врска со инфраструктурните карактеристики и приспособеноста на поврзаноста.

**Оперативна цел 2**

**Креирање имиџ на успешна дестинација преку зголемена конкурентност на општината**

Ова подразбира преземање на мерки кои ќе овозможат во туристичката понуда место да најдат не само туристички афирмираните атрактивности, туку и забележителните потенцијали од овој карактер на општината.

**Оперативна цел 3**

**Унапредување на рецептивните ресурси**

Со примена на стандардизација и категоризација и отворени процеси на планско определување на локациски услови ќе се придонесе кон поквалитетна содржајност на туристичката понуда и подигнување на конкурентноста на туристичкиот пазар.

**Оперативна цел 4**

**Унапредување на организациската структура и нормативно приспособување на регулативата за развој на туризмот**

Организациската структура треба да се унапреди заради подобри резултати во туристичката дејност во општината. Тоа подразбира респектабилен однос кон олеснувањата на локалното население , организациско приспособување во користењето на различни фондови, организациско приспособување во рамките на меѓуопштинската и меѓународната соработка, како и активно учество на организациски план во сферите на туристичката дејност во и надвор од општината.

**Оперативна цел 5**

**Подобрување на користењето на знаењата и вештините на човечките ресурси и унапредување на социјалната прифатливост на туризмот**

Оваа цел ќе се реализира преку формите на перманентно образование, обука на обучувачи, поттикнување на женската популација за учество во туристичките активности и специјализирани обуки кои ќе се однесуваат на приспособување на понудата кон барателите на услуги. Посебно е важно да се има издржан пристап кон водичката дејност и анимацијата , како и подигнување на свеста на локалното население за значењето на туризмот.

**Оперативна цел 6**

**Пораст на туристичкиот промет и туристичката потрошувачка.**

Реализацијата на оваа цел ќе зависи од нивото на ангажираност во сферата на унапредувањето на содржините на престој, посебно од аспект на разбивање на сезоналноста. Зајакнатиот настап на туристичкиот пазар треба да води кон зголемен туристички промет, а со тоа и ефикасни резултати во сферата на туристичката потрошувачка.

## 12. АКЦИОНЕН ПЛАН ЗА РЕАЛИЗАЦИЈА НА СТРАТЕГИЈАТА ЗА ПЕРИОД 2017-2022

Акциониот план се темели на утврдените стратешки и оперативни цели кои се дадени во следната табела. Врз основа на утврдените оперативни цели дадени се активностите кои треба да се реализираат, носителите, временската рамка за реализација и критериумите, односно индикаторите за успех.

|  |  |  |  |  |  |
| --- | --- | --- | --- | --- | --- |
| **Оперативна цел 1 - Користење и подобрување на просторните односи во развојот на туризмот** | | | | | |
| **Мерка 1.1.** - Подобрување на пристапот на туристите | ***Активности*** | ***Носители*** | ***Времен-ска рамка*** | ***Буџет***  ***(во ден.)*** | ***Критериуми / индикатори за успех*** |
| Ревизија на елаборатот за општинска сигнализација за пристапност до туристички локалитети и локалната сообраќајна мрежа | Општина Тетово, Полошки плански регион | 6 месеци | 200.000 | Изготвен елаборат |
| Продолжување на активностите за унапредување на инфраструктурата и опременоста на железничкиот сообраќај | Општина Тетово, Министерство за сообраќај и врски на РМ | Во континуи-тет | / | * Број на организи-рани средби со Министер-ство за сообраќај и врски на РМ |
| Изработка на елаборатот за поврзување на руралните средини и туристичките локалитети со Општина Тетово | Општина Тетово | 6 месеци | 100.000 | Изготвен елаборат |
| Склучување договор за линиски превоз со аеродромот Александар Велики-Скопје | Општина Тетово, аеродром „Александар Велики“ | 2 месеци | 50.000 | Склучен договор за воспоставување на линиски превоз со аеродромот Александар Велики-Скопје меѓу општината и аеродромот (договорот е потребен заради обезбедување директна линија од Тетово до аеродромот) |
| Регулирање на транспортот за превоз на патници на релација „Александар Велики“ - Тетово | Општина Тетово | 3 месеци | / | издадена лиценца за релацијата |
| Унапредување на билатерални меѓуопштински спогодби во национални и меѓународни рамки | Општина Тетово, Полошки плански регион, соседни општини во Косово | Во континуи-тет | 100.000 | Број на организирани средби и број на склучени договори |
| Студија за потреба од жичар. Тетово - Попова Шапка | Општина Тетово, научно-образовни институции, бизнис сектор | 6 месеци | 200.000 | * Донесена студија |
| Изработка на елаборат за опремување на туристичките локалитети со информатичко - комуникациска опременост | Општина Тетово, бизнис сектор | 6 месеци | 200.000 | * Изготвен елаборат |
| **Мерка 1.2 –**  Користење на транзитните услови | Изработка на студија за утврдување на локации за транзитни рецептивни капацитети | Општина Тетово, научно-образовни институции бизнис сектор | 6 месеци | 200.000 | * Донесена студија |
| Донесување на плански решенија за локации за транзитни рецептивни капацитети | Општина Тетово | 6 месеци | / | * Донесена просторно-планска документација и број на објавени тендери |
| Изработка на елаборат за лоцирање на информативни пунктови и рекламни паноа во транзитниот простор на општината Тетово | Општина Тетово, бизнис сектор | 6 месеци | 200.000 | * Донесен елаборат |
| Поставување на информативни пунктови и рекламни паноа општина Тетово | Општина Тетово, бизнис сектор | 18 месеци | 4.000.000 | * Донесена просторно-планска документација, број на објавени тендери и број на поставени пунктови и паноа |
| **Мерка 1.3** - Користење на заеднички туристички вредности на општината и окружувањето во туристичката понуда | Иницирање на меѓуопштинска и меѓународна соработка во сферата на туристичката понуда | Општина Тетово, Полошки плански регион, соседни општини во Косово | континуи-тет | 100.000 | * Број на организи-рани средби и број на склучени договори |
| Организирање на трибини за меѓуопштинска соработка на населението | ЛЕР Тетово, Полошки плански регион | континуи-тет | 200.000 | * Број на организи-рани трибини |
| Донесување програма за заеднички настап на туристичкиот пазар | Општина Тетово, Полошки плански регион, соседни општини во Косово | 6 месеци | 200.000 | * Број на организи-рани средби и број на склучени договори и донесена програма |
|  |  |  |  |  |  |

|  |  |  |  |  |  |
| --- | --- | --- | --- | --- | --- |
| **Оперативна цел 2 - Креирање имиџ на успешна дестинација преку зголемена конкурентност на општината** | | | | | |
| **Мерка 2.1.** - Оптимално користење на природните и културните вредности во туристичката понуда | ***Активности*** | ***Носители*** | ***Временска рамка*** | ***Буџет*** | ***Критериуми / индикатори за успех*** |
| Попис на природното и културното наследство за валоризација на туристичките потенцијали | ЛЕР Тетово | 4 месеци | 125 000 | Изработен Регистар на туристички вредности за одржлив развој |
| Просторно-планско уредување на Тетовското Кале за излетнички туризам според моделот на Camlica Hill, Истанбул , Турција | ЛЕР, Општина Тетово | 24 месеци | 6.000.000 | Уредено Тетовско Кале како излетиште |
| Донесување на план за уредување на локалитети и објекти како дел на туристичката понуда | Општина Тетово, бизнис сектор, невладин сектор | 18 месеци | 5.000.000 | Донесена просторно - планска документација  ( се подразбира детален урбанистички план за уредување на туристички локалитети и објекти) |
| Набавка на опрема и реквизити за уредување на туристичките локалитети | Општина Тетово, бизнис сектор | 9 месеци | 300.000 | Објавен тендер  за набавка на опрема и реквизити кои ќе се стават во функција урбанистички за тоа предвидениот простор(нпр. детски катчиња, клупи, рекреативно-гимнастички справи , скејтборд простор и сл.) |
| Изработка на менаџмент план за управување со природното и културното наследство | Општина Тетово | 9 месеци | 600.000 | Изработен менаџмент план  ( општината преку својот сектор за ЛЕР ќе ангажира експерти кои треба да изработат ваков план во функција на развој на туризмот преку одржливо управување со природното и културното наследство) |
| Изработка на елаборат за сигнализација и визуализација на локалитети и објекти за туризам | Општина Тетово, бизнис сектор | 6 месеци | 200.000 | Изработен елаборат  ( се подразбира документ во кој ќе се точно лоцирани местата за обележување на објектите за туризам според урбанистичкиот план во просторот на општината) |
| Покренување иницијатива за заштита на дефинирани просторни целини околу Попова Шапка | Општина Тетово, Министерство за просторно планирање и заштита на животната средина | 6 месеци | 100.000 | Број на состаноци во Министерство за просторно планирање и заштита на животната средина |
| Донесување на планска документација за уредување и опремување на ловишта за ловен туризам | Општина Тетово, ловишта | 18 месеци | 3.000.000 | Донесена просторно - планска документација |
| Утврдување на локации и изградба на видиковци и нивна изградба | Општина Тетово, бизнис сектор | 12 месеци | 600.000 | Изградени видиковци |
| Креирање на листа на настани и нивна организациска поддршка (организирање на ревии на народни носии, песни и игри и фолклорот во целина, дефилеа, продажни настани на традиционални еко производи и гастрономски специјалитети | Општина Тетово, невладин сектор | 18 месеци | 500.000 | Објавена листа на настани како посебен документ за целата година .  ( поддршката ќе се дава според нивото на значење на настанот со процентуални износи од предвидената сума за организација на настаните. Предложениот износ би покривал дел од трошоците) |
| Креирање на вентилациски идентитет | Општина Тетово | 6 месеци | 75 000 | Усвоени слоган и лого за туризмот на Тетово |
| **Мерка 2.2.-** Подобрен квалитет на туристичка понуда на туристичкиот пазар | Креирање на интегрирана база на податоци за туристите преку континуирано истражување на туристичката побарувачка | Општина Тетово | Континуиран процес |  | Креирана база на податоци |
| Развивање на интернет портал за туризам | ЛЕР | 12 месеци | 250 000 | Активиран интернет портал |
| Изработка на студија за селективни видови туризам како туристички производи на општината | Општина Тетово, научно - образовни институции | 6 месеци | 200.000 | Изработена студија |
| Изработка на физибилити студија за одржливост на проект со мапирање на тематски туристички пешачки патеки | Влада на РМ, Општина Тетово, Полошки плански регион, странски донатори | 9 месеци | 1.845.000 | Објавени тематски туристички патеки |
| **Мерка 2.3 –**  Промотивни активности | Брендирање на препознатливи природни и културни вредности, и локални гастрономски производи | Општина Тетово, Полошки плански регион, бизнис сектор | 6 месеци | 7 00.000 | Број на брендирани вредности и производи |
| Креирање на програми за промотивни активности | Општина Тетово | 6 месеци | / | Усвоени програми |
| Настап на туристички саеми | Општина Тетово | 24 месеци | 1.000.000 | Број на настапи на саеми |
| Изработка на туристички водич за општина Тетово | Општина Тетово, научно-образовни институции | 9 месеци | 400.000 | Објавен туристички водич |
| Донесување програма за медиумска покриеност | Општина Тетово | континуирано | / | Усвоена програма (секоја година Советот на општината на предлог на ЛЕР-от усвојува програма за медиумска покриеност во која се определуваат условите) |
| Изработка на каталог, брошури и друг промотивен материјал на туристички вредности на општината | Општина Тетово, научно-образовни институции | 12 месеци | 600.000 | Број на објавени промотивни материјали |
| **Мерка 2.4.** Унапреду-вање на одржливиот развој и заштитата на животната средина во функција на туризмот | Организирање трибини за енергетска ефикасност во рецептивниот сектор | Општина Тетово, научно-образовни институции, локално население | 6 месеци | 200.000 | Број на организирани трибини  (Општината во соработка со научно-образовни институции организира трибини со кои ќе ја запознава јавноста и претставниците на засегнатите страни во туризмот за значењето на енергетската ефикасност во угостителските капацитети) |
| Донесување на регистар на еколошки локалитети и објекти во функција на туризмот | Општина Тетово | 9 месеци | 600.000 | Донесен регистар  ( регистарот ќе претставува документ кој ќе овозможи одржливо користење на локалитетите и објектите во функција на туризмот и нивна заштита ) |
| Организирање трибини за социо-културните придобивки од еко-пристапот во туризмот | Општина Тетово, научно-образовни институции, локално население | 6 месеци | 200.000 | Број на организирани трибини |
| Поддршка на проекти за реконструкција и адаптација на постоечки селски куќи во функција на регистрација на туристички субјекти | Министерство за Економија, Сектор за туризам,  Општина Тетово | 24 месеци | 6.000.000 (30% неповратни средства) | Реализирани проекти  (ова треба да претставува пилот проект кој ќе поттикне интерес како форма на добра практика) |
| Поддршка на проекти за развој на екотуризам | Општина Тетово, донатори | 24 месеци | 6.000.000  (30% неповратни средства) | Реализирани проекти  (ова треба да претставува пилот проект кој ќе поттикне интерес како форма на добра практика) |
| Изградба на панорамски пунктови вдолж патот што води кон Попова Шапка според моделот на Сауерланд - Германија | Општина Тетово, | 36 месеци | - | Реализирани проекти |

|  |  |  |  |  |  |
| --- | --- | --- | --- | --- | --- |
| **Оперативна цел 3 - Унапредување на рецептивните ресурси** | | | | | |
| **Мерка 3.1.** - Унапредување на угостителската и туристичката понуда | ***Активности*** | ***Носители*** | ***Временски рамки*** | ***Буџет*** | ***Критериуми/индикатори за успех*** |
| Донесување на детален урбанистички план со локации за угостителски капацитети | Општина Тетово | 18 месеци | 5.000.000 | Донесена просторно-планска документација |
| Организирање на собир за претставување на современи стандарди во угостителството | Општина Тетово, бизнис сектор, локално население | 6 месеци | 200.000 | Број на организирани собири |
| Категоризација на угостителски капацитети во рурални средини | Општина Тетово, Министерство за економија | 12 месеци | / | Број на категоризирани објекти |
| Создавање на мрежа на угостителските единици и туристичките агенции | Општина Тетово, Полошки плански регион, бизнис сектор, домашно сместување | 6 месеци | 200.000 | Креирана мрежа |
| Организирање на гастрономски денови со традиционални вредности | Општина Тетово, бизнис сектор, невладин сектор | 6 месеци | 200.000 | Број на организирани настани |
| Реализација на проектот за отворање на туристички информативни центри во Тетово и на Попова Шапка | Општина Тетово, фондови | 20 месеци | 2.000.000 | Отворени Туристички информативни центри |
| **Мерка 3.2 –** Подобрување на инфраструктурната изграденост и комунална уреденост и опременост | Инвестициона активност во целосната реализација на зацртаната стратегија за водоснабдителни системи и санација на отпадни води во рурални средини | Општина Тетово | 9 месеци | / | Спроведени инвестициони активности |
| Изработка на физибилити студија за менаџмент со цврст отпад во  туристичките локалитети | Општина Тетово, научно-образовни институции | 9 месеци | 600.000 | Изработена физибилити студија |
| Поставување на опрема за селекција на цврст отпад во туристички локалитети и објекти | Општина Тетово | 3 месеци | / | Број на поставени реквизити |
| Организирање трибина за поврзаноста на туризмот и комуналната хигиена | Општина Тетово, бизнис сектор | 6 месеци | 200.000 | Број на организирани трибини |
| Подготовка и усвојување на ГУП/ДУП за Попова Шапка | Општина Тетово, МППЖС, МТВ | 12 месеци |  | Усвоен ГУП/ДУП за Попова Шапка |

|  |  |  |  |  |  |
| --- | --- | --- | --- | --- | --- |
| **Оперативна цел 4 - Унапредување на организациската структура и нормативно приспособување на регулативата за развој на туризмот** | | | | | |
| **Мерка 4.1.** - Унапредување на организациската структура на туризмот | ***Активности*** | ***Носители*** | ***Временски рамки*** | ***Буџет*** | ***Критериуми/индикатори за успех*** |
| Формирање на советодавно тело за поддршка на туризмот од различни области | Општина Тетово | 12 месеци | / | Формиран Совет за туризам |
| Организирање трибина за придобивките од користење на олеснувањата за развој на туризмот | Општина Тетово, бизнис сектор, локално население | 6 месеци | 200.000 | Број на организирани трибини |
| Организирање обуки за користење на фондови и вклучување во ЈПП | Општина Тетово, донатори, невладин сектор | 12 месеци | 300.000 | Број на организирани обуки, број на учесници |
| Донесување на план за учество во меѓуопштински и меѓународни проекти во развојот на туризмот | Општина Тетово, Полошки плански регион | 6 месеци | / | Донесен план |
| Зачленување во меѓународни асоцијации од областа на туризмот | Општина Тетово, меѓународни асоцијации | 6 месеци | 200.000 | Спроведено членство |
| **Мерка 4.2 – Н**ормативно приспособување на регулативата за развој на туризмот | Донесување систематизација на работни активности за унапредување на единицата за туризам | Општина Тетово | 9 месеци | / | Донесена систематизација |
| Создавање на Регистар на да- ватели на услу ги и нивно мре жно поврзување | Општина Тетово, бизнис сектор, домашно  сместување | 9 месеци | 300.000 | Креирани регистар и мрежа |

|  |  |  |  |  |  |
| --- | --- | --- | --- | --- | --- |
| **Оперативна цел 5-Унапредување на човечките ресурси и социјалната прифатливост на туризмот** | | | | | |
| **Мерка 5.1.** -  Подобрување на  вработеноста преку користење на знаењата и вештините | ***Активности*** | ***Носители*** | ***Временски рамки*** | ***Буџет*** | ***Критериуми / индикатори за успех*** |
| Организирање на обуки за доедукација и преквалификација на кадарот | Општина Тетово, научни и образовни институции | 12 месеци | 600.000 | Број на организирани обуки, број на обучени кандидати |
| Организирање обуки за реновирање на куќи со традиционални материјали во функција на заштита на културното наследство | Министерство за култура, ЛЕР Тетово, донатори | 12 месеци | 600.000 | Број на организирани обуки, број на обучени кандидати |
| Изработка на проект за поголемо вклучување на жените од руралните средини во туризмот | Општина Тетово, донатори | 9 месеци | 615.000 | Реализиран проект |
| Организирање на обуки за локални и специјализирани туристички водичи и аниматори | Општина Тетово, научни и образовни институции | 12 месеци | 600.000 | Број на организирани обуки, број на обучени кандидати |
| **Мерка 5.2 -** Унапредување на социјалната прифатливост на туризмот и доближување на информациите до граѓаните | Организирање обуки од информативен карактер за грантови аплицирања | Општина Тетово | Континуирана активност | 615.000 | Број на учесници во обуки |
| Организирање трибини за подигнување на свеста на населението за придобивките од туризмот и угостителството | Општина Тетово, невладин сектор, локално население | 9 месеци | 200.000 | Број на организирани трибини (прифатливоста на туризмот и угостителството за локалното население е специфична категорија која е различна од следната активност |
| Организирање трибини за подигнување на свеста на населението за значењето на вредности на природното и културното наследство за туризмот | ЛЕР Тетово, Образовни институции, невладин сектор, | 2 месеци | 200.000 | Број на организирани трибини (пожелно да се организира минимум една трибина годишно) |
| Организирање тркалезни маси за предизвиците на локалното население во врска со одржливиот  развој на туризмот | ЛЕР Тетово, | 2 месеци | 200.000 | Одржани 4 тркалезни маси (овие настани се во функција за подигнување на свеста кај населението за одржлив туризам) |
| Организирање на тркалезни маси со институции или приватни партнери во врска со реализација на одржливоста на започнатите активности во областа на туризмот во општина Тетово | ЛЕР Тетово | 2 месеци | 200.000 | Одржани 4 тркалезни маси (овие настани ги таргетираат оние засегнати страни кои ќе имаат конкретни придобивки од одржливиот развој, нпр. успешни бизнис активности и сл.) |
| Изготвување на програма за безбедност во туризмот | Општина Тетово, Министерство за внатрешни работи | 12 месеци | / | Донесена програма |
| Организирање тркалезни маси за локалната власт за поддршка на развојот на алтер- нативниот тури- зам во општината | ЛЕР Тетово | 2 месеци | 200.000 | Одржани 4 тркалезни маси |

|  |  |  |  |  |  |
| --- | --- | --- | --- | --- | --- |
| **Оперативна цел 6. Пораст на туристичкиот промет и туристичката потрошувачка** | | | | | |
| **Мерка 6.1.** - Унапредување на посетеноста и престојот | ***Активности*** | ***Носители*** | ***Временски рамки*** | ***Буџет*** | ***Критериуми/индикатори за успех*** |
| Донесување на годишни програми за настап на туристичките приоритетни пазари | Општина Тетово, бизнис сектор | 6 месеци | / | Донесени годишни програми |
| Организирање вонсезонски настани (спортски, културни, научни и др.) | Општина Тетово, невладин сектор, научни, културни и спортски институции | 18 месеци | 900.000 | Број на организирани настани |
| Претставување на туристичката понуда на општината во дијаспората преку моделот на “патување до корените ” | Општина Тетово и Матица на иселеници | 6 месеци | / | Број на организирани средби |
| **Мерка 6.2 -** Зголемување на туристичката потрошувачка | Одржување на состаноци со засегнатите страни, општината и бизнис секторот за утврдување на ценовна политика во општината | Општина Тетово, бизнис сектор, невладин сектор | континуирано | 30.000 | Број на одржани состаноци (пожелно е овие состаноци да се одржуваат минимум 2 пати годишно ) |
| Донесување на програма за поддршка на изработка на автентични туристички сувенири | Општина Тетово, невладин сектор | 6 месеци | 400.000 | Донесена програма (Сувенирите се подложни на иновации така што секоја година треба да се донесе програма која ќе биде поддржана и финансирана од општината) |
| Донесување одлука за прогласување на занаетчиско јадро на традиционални производи во Тетово | Општина Тетово, бизнис сектор, невладин сектор | 3 месеци | 100.000 | Донесена одлука (Советот на општина Тетово треба да усвои одлука со која ќе се прогласи занаетчиско јадро на традиционални производи и ќе ги пропише условите за функционирање. Средствата ќе се распределат за подготовка на елаборат за традиционалното јадро) |

**Литература**

1. Зеќир Рамчиловиќ, Развој и денешни карактеристики на туризмот во Шарско-Полошкиот регион , магистерски труд, 2004
2. Извештај за проценка на капиталот на ДУТ- Попова Шапка, ДООЕЛ Тетово, АД ЕЛЕМ Скопје, Економски Институт, Скопје 2007
3. Јеремиќ, Душан Туристички региони во Македонија, 1974
4. Кривокапиќ Душан, Шар Планина- туристичко-географски приказ на пределот и народот ,1969
5. Локална младинска стратегија на општина Тетово 2011-2015, Тетово, Р. Македонија, 2010
6. Мариноски, Н., Туристичка разгледница (1998).
7. Мариноски, Н., Туристичка географија на Република Македонија (2001),
8. Национална стратегија за рурален туризам, 2012-2017 година, Министерство за Економија на Република Македонија, Сектор за туризам
9. Националната стратегија за туризам на Република Македонија, 2016-2021
10. Потстратегија за традиции и настани на Република Македонија, АПРТРМ, Скопје, 2014
11. Попова Шапка-Јелак, Кооперативно Ателје за архитектура и урбанизам, Женева Швајцарија, Дирекција за просторно планирање Охрид, Комуна Проект, Тетово, 1976,
12. Програма за развој на Полошки плански регион 2015-2019 , Центар за развој на Полошки плански регион, Тетово, 2015
13. Програма на Владата на Република Македонија 2014-2018
14. Програмата за развој на туризмот на РМ за 2016 година
15. Регистар на потенцијали за развој на рурален туризам во Полошки плански регион, Центар за развој на Полошки плански регион, Тетово, 2016
16. Статистички годишник на Република Македонија, 2015 – ДЗС на РМ
17. Стратегијата за рурален развој на општина Тетово, 2017-2022 , Тетово, 2017
18. Студијата за развој на туризмот во Шарпланинскиот регион, Епицентар, Скопје, 2010
19. [www.stat.gov.mk](http://www.stat.gov.mk)
20. [www.tetovo.gov.mk](http://www.tetovo.gov.mk)

**СОДРЖИНА**

[СТРАТЕГИЈА ЗА РАЗВОЈ НА ТУРИЗМОТ ВО ОПШТИНА ТЕТОВО 1](#_Toc481053557)

[АПСТРАКТ 3](#_Toc481053558)

[ВОВЕД 4](#_Toc481053559)

[1. МЕТОДОЛОГИЈА ЗА ИЗРАБОТКА НА СТАТЕГИЈАТА ЗА РАЗВОЈ НА ТУРИЗМОТ ВО ОПШТИНА ТЕТОВО 5](#_Toc481053560)

[2. СУБЛИМИРАНИ РЕЗУЛТАТИ ОД ПРЕГЛЕДОТ НА ЛИТЕРАТУРАТА, ПЛАНСКИТЕ И ПРОГРАМСКИ ДОКУМЕНТИ, СТРАТЕГИИ И СТУДИИ НА ОПШТИНА ТЕТОВО 8](#_Toc481053561)

[2.1 Ревизија на литературата 8](#_Toc481053562)

[2.2 Плански и програмски документи 8](#_Toc481053563)

[2.3 Стратегии и студии 11](#_Toc481053564)

[3. СИТУАЦИОНА АНАЛИЗА НА ТУРИЗМОТ ВО ОПШТИНА ТЕТОВО 13](#_Toc481053565)

[3.1 Просторни односи 13](#_Toc481053566)

[3.1.1 Квалитет на комуникациските врски 17](#_Toc481053567)

[Квалитет на патната мрежа 17](#_Toc481053568)

[Квалитет на превозните средства 18](#_Toc481053569)

[Квалитет на железничката мрежа 18](#_Toc481053570)

[3.1.2 Информациска и комуникациска инфраструктура 20](#_Toc481053571)

[3.2 Атрактивна основа за развој на туризмот 23](#_Toc481053572)

[3.2.1 Природни атрактивности 23](#_Toc481053573)

[3.2.2 Културни атрактивности 29](#_Toc481053574)

[3.3 Состојба на организациската структура на Општина Тетово во врска со туризмот 34](#_Toc481053575)

[3.4 Состојба со нормативната регулатива во Општина Тетово 37](#_Toc481053576)

[3.5 Состојба во врска со инструментите за поттикнување на развојот 39](#_Toc481053577)

[3.6 Рецептивни ресурси 41](#_Toc481053578)

[3.6.1 Сместувачки капацитети 41](#_Toc481053579)

[3.6.2 Капацитети за давање услуги во храна и пијалаци 44](#_Toc481053580)

[3.6.3 Комунална уреденост и инфраструктурална опременост во функција на туристичкиот развој во Општина Тетово 45](#_Toc481053581)

[Водоснабдувањето и туризмот 45](#_Toc481053582)

[Отпадните води како фактор на заштита на животната средина во функција на развојот на туризмот 46](#_Toc481053583)

[Санација на цврст отпад 47](#_Toc481053584)

[Јавни тоалети 48](#_Toc481053585)

[Комунална урбана опрема 48](#_Toc481053586)

[4. ЧОВЕЧКИ РЕСУРСИ И СОЦИЈАЛНА ПРИФАТЛИВОСТ НА ТУРИЗМОТ 50](#_Toc481053587)

[4.1. Човечки ресурси 50](#_Toc481053588)

[4.2. Социјална прифатливост 53](#_Toc481053589)

[5. АНАЛИЗА НА РАЗВОЈНИ ИНДИКАТОРИ 55](#_Toc481053590)

[5.1 Посетеност 55](#_Toc481053591)

[5.2 Престој 58](#_Toc481053592)

[5.3 Просечен престој на туристите и негова динамика во Општина Тетово 61](#_Toc481053593)

[6.СЕЗОНАЛНОСТ 63](#_Toc481053594)

[7. ТУРИСТИЧКА ПОТРОШУВАЧКА 65](#_Toc481053595)

[8. КВАЛИТАТИВНИ КАРАКТЕРИСТИКИ НА ТУРИСТИЧКИТЕ ПРОИЗВОДИ 66](#_Toc481053596)

[9. ПРИОРИТЕТНИ ТУРИСТИЧКИ ПАЗАРИ 67](#_Toc481053597)

[10. МИСИЈА И ВИЗИЈА 72](#_Toc481053598)

[10.1 Визија 72](#_Toc481053599)

[10.2 Мисија 72](#_Toc481053600)

[11. СТРАТЕГИСКИ ЦЕЛИ ЗА РАЗВОЈ НА ТУРИЗМОТ ВО ОПШТИНА ТЕТОВО ДО 2022 ГОДИНА 72](#_Toc481053601)

[12. АКЦИОНЕН ПЛАН ЗА РЕАЛИЗАЦИЈА НА СТРАТЕГИЈАТА ЗА ПЕРИОД 2017-2022 74](#_Toc481053602)